Kishegyes az idei házigazdája a MIRK-nek

Az 51. Nemzetközi Kézimunka és Gyűjtemény Kiállítás öt napon át várja az érdeklődőket. A munkákat szakmai zsűri értékeli, az ünnepélyes díjátadót pénteken 13 órától tartják.

Több mint kétezer kézimunka és gyűjteménytárgy tekinthető meg a kishegyesi Ady Endre Kísérleti Általános Iskolában, az 51. MIRK helyszínén. A legkülönbözőbb technikákkal készült alkotások a hagyományostól, a rusztikuson, elegánson át a játékos darabokig bemutatják az alkotói-gyűjtői szenvedélyt.
Balla Edit, a Békésszentandrási Kézművesek Egyesületének vezetője: "Az egyesületünkön belül működik egy hímző szakkör, ők ősztől tavaszig szoktak minden héten találkozni és Magyarország egy-egy tájegységét dolgozzák fel, az ő munkájukból hoztuk a legtöbbet, illetve szőnyeget hoztunk, mert a településünkre jellemző a szőnyegszövés, ami a mai napig működik."
Az iskola tornaterme és a földszinti termek tobzódnak a változatos kiállítási tárgyaktól. A húsvét apropóján ünnepi dekorációt, hímestojásokat is láthatunk, de hímzések, szőttesek, horgolt munkákat festményeket is bemutatnak. A szervezésben az egész település részt vett.
Zsidai Erzsébet, a Nők Kishegyesi Fórumának elnöke: "Sikerült most itt Kishegyesen olyan értékeket összehozni, nem csak a magyarság, hanem a szerb népnek is a motívumait is itt meg lehet találni, én úgy érzem, hogy azért is fontos hogy azokat az értékeke, amelyek legtöbbször ott rejlenek a szekrényekben vagy akár egy kis etno házban, itt egy helyen meglássák, tapasztalatot szerezzenek."
A MIRK-et Rigó Pál Zsófia, a Magyar Nemzeti Tanács alelnöke nyitotta meg. Ötvenhét kiállító egyesület és egyén érkezett Vajdaság egész területéről, ugyanakkor Dél-Szerbiából, Horvátországból és Magyarországról is. Az értékelést szakmai zsűri végzi.
Telecski Elvira, a MIRK elnöke: "A szakzsűri feladata, hogy minden egyes tárgyat, szóval minden egyes darabot, amit látnak lezsűrizik, adnak véleményt hozzá, hogy mi jó, mi nem jó, min kell javítani, első, második, harmadik díjat osztanak ki, valamint ami arra érdemes munka, nívódíjat osztunk ki. Ebben az évben van előazör,, hogy menyecskekötény pályázatot hirdettünk és a bejött munkákat szintén szakzsűri fogja elbírálni."
A kiállítás öt napon keresztül várja a látogatókat, kedden, szerdán és csütörtökön 9-től 18 óráig. A szakmai értékelést és a díjátadót pénteken 13 órától tartják.

Kishegyesen tartják idén a Nemzetközi Kézimunka és Gyűjtemény Kiállítást

Idén Kishegyesen tartják meg az 51. alkalommal megszervezett MIRK-et.

A MIRK a Nemzetközi Kézimunka
és Gyűjtemény Kiállítás rövidítése.
A kiállítás 5 napig várja az érdeklődőket.
A kiállításon több mint 2 ezer kézimunka
és gyűjteménytárgy tekinthető meg.
A kishegyesi Ady Endre Kísérleti Általános Iskolában
szervezik meg idén a MIRK-et.
Az iskola tornaterme és a földszinti termek is
megteltek a különböző kiállítási tárgyaktól.
Húsvéti díszeket, hímestojásokat, hímzett munkákat,
szőtt tárgyakat és horgolt munkákat,
festményeket is bemutatnak a MIRK-en.
A kiállításon látható munkákat szakmai zsűri értékeli.
Az ünnepélyes díjátadót péntek délután
1 órától tartják meg.
Vajdaság egész területéről, Szerbiából,
Horvátországból és Magyarországról is érkeztek
a MIRK-re kiállítók.
Kedden, szerdán és csütörtökön
reggel 9 órától délután 6 óráig várják a látogatókat.
Kedd április 11-e, ma van.
A szakmai értékelést és a díjátadót
pénteken délután 1 órától tartják.
Péntek április 14-e lesz.


Méhészeti napok Szabadkán

A hétvégén minden a mézről fog szólni Szabadkán, ugyanis ismét méhészeti napokat szerveznek. A háromnapos rendezvényen a szerbiai és külföldi méhészek a finomságaik mellett bemutatják az idei mézeiket is.

Szeptember 29-től október elsejéig méhészeti napok lesznek Szabadkán. Nemcsak finom mézeket lehet majd kóstolni, de minden olyan eszközt is be lehet majd szerezni, ami a méhészkedéshez szükséges.
Sütemények, mézes italok, illatszerek és sok más mézből készült finomság várja majd az érdeklődőket Szabadka központjában. Az árusok már pénteken kint lesznek, de az ünnepélyes megnyitó szombaton lesz tíz órától.
Holló Antal, végrehajtó bizottsági tag, Méhecske Méhész Egyesület: „A méhésznapokon a méhészek az idei termésüket fogják kiállítani a standjaikon, ami azt jelenti, hogy meg lehet majd találni minden méhterméket. Tehát a mézeket, a propoliszt, de még a virágport is. Egyúttal pedig mézkeverékeket is fogunk előállítani. A standokon minden látogató megtalálhatja a számára kedvező méhészeti terméket."
Idén 26. alkalommal szervezik meg a méhészeti napokat Szabadkán. A háromnapos eseményen külföldi kiállítókkal és termékekkel is találkozhatnak majd a kilátogatók.
Dragoljub Matić, elnök, Méhecske Méhész Egyesület: „Húsz kiállítónk lesz Szabadkáról, Topolyáról, Rumáról és Belgrádból, de Magyarországról és Romániából is érkeznek vendégeink. Szerbia másik részeiből is érkeznek majd. Szeretnénk tehát egy olyan találkozót szervezni, ahol bemutatjuk a szakmát és a belefektetett időnket és mindazt, ami idén történt velünk."
Vajdaságban az elmúlt években újra fellendült a méhészet, de a probléma továbbra is az, hogy kevés fiatal érdeklődik a szakma iránt - hangzott el a sajtótájékoztatón. Köztudott egyébként, hogy a méz jót tesz az egészségünknek, ajánlott a mindennapi fogyasztása.

Méhészeti napok Szabadkán

A hétvégén 26. alkalommal szervezik meg a méhészeti napokat Szabadkán.

Péntektől vasárnapig fog tartani a Méhészeti Napok nevű rendezvény Szabadkán.
Péntek szeptember 29-e lesz.
Vasárnap október 1-je lesz.
Szabadka központjában tartják a Méhészeti Napokat.
A rendezvényen a szerbiai és külföldi méhészek is részt vesznek.
Finom mézeket, süteményeket, mézes italokat,
illatszereket és sok más mézből készült finomságot
lehet majd kóstolni a méhészeti napokon.
Olyan eszközöket is lehet majd vásárolni,
ami a méhészkedéshez szükségesek.
Az árusok már pénteken kint lesznek,
de az ünnepélyes megnyitó szombaton lesz
délelőtt 10 órától.
Fontos tudni azt is, hogy a méz
jót tesz az egészségünknek,
ajánlott a mindennapi fogyasztása.


Felújítják idén az újvidéki Duna parkot

Az idén felújítják az újvidéki Duna parkot, Újvidék egyik legismertebb természetvédelmi területét. A munkálatokra mintegy 35 millió dinárt fordít a városi önkormányzat.

Újvidék központjában található a város egyik legszebb és legismertebb pihenőhelye, a Duna park. A közel 34.000 négyzetméteren elterülő természetvédelmi területen több, mint 250 növényfaj található.
Kristina Drljača, Újvidék: „Szerintem a zöld területeket kellene egy kicsit rendbe hozni, több virágot szeretnék itt látni. Több helyet a piknikezők számára, könnyebb átjárhatóságot, ösvényeket, mivel jelenleg nem minden rész könnyen hozzáférhető a parkban. A gyerekeknek játszóteret, mivel tudom, hogy sokan hozzák el ide a gyerekeiket.”
Ljubica Barać Vujović, Újvidék: „Nem vagyok biztos abban, hogy van-e elég vízcsap. Ha jól tudom, ott fent is van egy, de mindenesetre az embereknek biztosítani kell elég ivóvizet. Ami a padokat illeti, van elég belőlük. A tavat kellene még helyrehozni, megtisztítani és természetesen nekünk polgároknak is gondot kell viselni a parkról.”
A munkálatok várhatóan ősszel kezdődnek meg, amikor kevesebben látogatják a parkot. A felújítás ideje alatt a parkban élő állatokat egy magánfarmra szállítják majd.
Ivan Nožinić, igazgatói tanácsadó, Városi Kertészet, Újvidék: „Három tervet szeretnénk megvalósítani. A csatornarendszer, valamint a tó felújítását, mivel az utóbbi években kiereszti a vizet. Új vízálló réteggel kell bevonni, és ami még fontos, locsolórendszert helyezünk el a park egész területén. Ez azt jelenti, hogy a Városi Kertészet maximálisan alkalmazkodik a klímaváltozáshoz.”
Minden szükséges engedélyt megkaptak, a munka pedig még idén befejeződik. Hangsúlyozták továbbá, hogy egyetlen fát sem vágnak ki, és a központi tó is megmarad eredeti formájában.

Felújítják idén az újvidéki Duna parkot

Idén, 2019-ben felújítják az újvidéki Duna parkot.

A Duna parkot ősszel kezdik felújítani.
Az ősz szeptembertől kezdődik.
A Duna park Újvidék központjában van.
Újvidék egy város Vajdaságban.
A Duna park egy nagyon nagy park.
A Duna parkban nagyon sok szép fa, és állat van.
A Duna parkban hattyúk, madarak és mókusok is vannak.
A Duna parkban van egy nagy tó.
A Duna parkban a tavat fogják felújítani.
A Duna parkba locsolórendszert fognak rakni.
A locsolórendszer olyan gép, ami meglocsolja a növényeket.
A Duna park felújításakor a munkások nem fognak kivágni egy fát sem.
A Duna park felújításakor a parkban élő állatokat egy magánfarmra fogják vinni a munkások.
Magánfarmnak 1 ember a tulajdonosa.
A magánfarmon van elég hely az állatoknak.
A Duna park felújítása idén, 2019-ben fog befejeződni.


Elkészült a topolyai diákotthon, már csak be kell bútorozni

Az építkezés utolsó fázisa is befejeződött a topolyai Mezőgazdasági Iskola szomszédságában lévő diákotthon épületén.

A topolyai önkormányzat 50 millió dinárral, a tartományi kormány pedig 25 millió dinárral támogatta a diákotthon felépülését. További tervek között szerepel a bútorok beszerzése.
Befejeződtek az építkezési munkálatok a topolyai Mezőgazdasági Iskola mellett található diákotthonon. Az épületben 51 szoba található, amely 102 diáknak ad majd lakhatási lehetőséget. Egy szoba pedig mozgássérült diákok számára is ki lett alakítva.
Topolya három középiskolájába több mint 1000 diák jár, többségük utazó. A Mezőgazdasági Iskolának van a legtöbb ingázó tanulója, sokan több órát töltenek buszozással naponta. A diákotthon megoldást jelenthet ezekre a problémákra.
A kétszemélyes szobákban fürdőszoba is van. Ezen kívül étkező, konyha és tanulószoba is a középiskolások rendelkezésére áll majd. A tetőtérben irodahelyiségek és további közösségi szobák lesznek kialakítva. Az épületet megtekintette Kislinder Gábor, Topolya polgármestere. A beltéri berendezések beszerzését pályázati pénzekből szeretnék megvalósítani: „Január folyamán ki fogjuk írni a pályázatot, amely a bútorozásra, a műszerekre, a konyha felszerelésének a beszerzésére vonatkozik. Ez nem több 27-28-30 millió dinárnál. Ez hiányzik még ahhoz, hogy működő, belakható legyen. Úgy gondolom, hogy március végére vagy március elejére le fog járni a közbeszerzés, akkor már be lehet bútorozni.”
A diákotthon által új munkahelyek nyílnak majd meg - tette hozzá a polgármester. Jövő ősztől szakavatott nevelők figyelnek majd a tanulókra. Az épületben gázfűtés üzemmel, minden szoba radiátorral ellátott. A kövezetkő év júniusáig a konyhát és az ebédlőt is felszerelnék - mondta Ivanics Zoltán, a Községi Tanács tagja: „A terv elkészült a konyha kialakítására, megvan az előzetes értéke is. A közbeszerzési pályázaton majd kialakul, hogy mennyiért tudjuk beszerezni, felszerelni a konyhát. A legmodernebb konyha van előlátva. Ennyi diákra egy rendesen felszerelt konyha kell. Ahol most vagyunk, itt lesz az ebédlő.”
A diákotthon várhatóan jövő év szeptemberében már lakható lesz, és teljes egészében a tanulók rendelkezésére áll majd.

Befejeződött a topolyai diákotthon építése

A topolyai diákotthon építésének utolsó része is befejeződött.

Topolya 1 város Vajdaságban.
A topolyai diákotthon a topolyai
Mezőgazdasági Iskola mellett van.
Topolyán 3 középiskola van.
A 3 középiskolába több mint 1000 diák jár.
Sok diák messze lakik a topolyai középiskoláktól.
Sok diák mindennap utazik Topolyára.
Az utazó diákoknak készül a topolyai diákotthon.
Az utazó diákoknak nem kell majd
mindennap utazniuk,
ha kész lesz a diákotthon.
A diákotthont még be kell bútorozni.
A diákotthonba 120 diák költözhet majd be.
A diákotthonban 51 szoba van.
A diákotthonban 1 szoba lett építve
a mozgássérült diákoknak is.
A szobákban 2 személy fog aludni.
A szobákhoz fürdőszoba is tartozik.
A topolyai diákotthonban étkező,
konyha és tanulószoba is lesz.
A diákotthon megnyitásával
új munkahelyek is nyílni fognak.
A diákotthonban nevelők fognak
figyelni és vigyázni a tanulókra.
A topolyai diákotthon várhatóan
2020. szeptemberében lesz teljesen kész.


Házhoz vitték a babacsomagokat Óbecsén

530 babacsomagot osztottak ki Óbecse községben a magyar Nemzetpolitikai Államtitkárság és a Magyar Nemzeti Tanács jóvoltából. Ezeket a csomagokat azok a családok kapták, ahol a csecsemők 2020. január elseje és 2023. március 31-e között születtek.

Az óbecsei Nagy Kanász Lászlóéknak négy gyermekük van. Az apuka szerint így szinte logisztika jellegű kihívással jár a hétköznapok rendszerezése, de minden percét élvezik.
Nagy Kanász László, Óbecse: „Ez egy szimbólum maga, hogy az állam támogassa a családokat, tehát mint egy lépést, fontosnak tartom, hogy van ilyen gesztus, és inkább gesztus, aminek inkább gesztus értéke van, mint anyagi, tehát ezt fontosnak tartom.”
Csernyák Andreáék is nagy örömmel fogadták a babacsomagot.
Csernyák Andrea, Óbecse: „Nagyon örülünk, és nagyon meglepődtünk, amikor Rita felhívott bennünket, és nagy megtisztelésnek érezzük a magyar államtól, hogy minket is megajándékoztak ezzel a csomaggal.”
Vajdaság több településén osztottak babacsomagokat, amelyek a magyar Nemzetpolitikai Államtitkárság és a Magyar Nemzeti Tanács támogatásával valósulhattak meg.
Kiss Igor, elnök, Óbecse Község Képviselő-testülete: „Házhoz visszük ezeket a csomagokat, ily módon is támogatva, meglepve, akár a családokat, mert ez családlátogatásnak is betudható, és váltunk a családokkal, fiatal szülőkkel egy-egy mondatot az aktuális problémákról, kihívásokról, esélyekről, és ez nekünk is egy nagyon fontos visszajelzés.”
Kiss Igor Óbecse Község Képviselő-testületének elnöke elmondta, hogy a helyi önkormányzat fontosnak tartja, hogy minél több fiatal vállaljon gyermeket, ennek érdekében pedig idén szeptember elsejétől az önkormányzat átvállalta a szülőktől az óvodai költségeket.

Babacsomagokat osztottak Óbecsén

Összesen 530 babacsomagot osztottak ki tegnap Óbecse községben.

Tegnap október 25-e, szerda volt.
A magyar Nemzetpolitikai Államtitkárság
és a Magyar Nemzeti Tanács adta a babacsomagokat.
Azok a családok kapták a csomagokat,
ahol a csecsemők 2020. január 1-je
és 2023. március 31-e között születtek.
A családok nagy örömmel fogadták a csomagokat.
Ezeket a csomagokat házhoz vitték Óbecse községben.
A községben fontosnak tartják,
hogy minél több fiatal vállaljon gyermeket.
Ezért Óbecse községe idén szeptember 1-jétől
átvállalta a szülőktől az óvodai költségeket.
Ez azt jelenti, hogy Óbecse községben is ingyenes lett az óvoda.
Az elmúlt napokban Vajdaság több településén is
osztottak babacsomagokat.


Három új gépjárművel gazdagodott a Magyarkanizsai Egészségház

A beszerzést az önkormányzat 3 és fél millió dinárral támogatta. A gépjárművet a szakemberek a községbeli közlekedésére és a betegek ellátására használhatják.

Az egészségház gépjárműparkja már igen rossz állapotban volt. Az új autók az orvosoknak és a nővéreknek falura való közlekedését könnyíti majd meg – emelte ki Gyólay Karolina. A Magyarkanizsai Egészségház igazgatója elmondta: „Ezekkel az autókkal a terepi munkát fogják végezni az orvosok és a nővérek. Azokhoz a betegekhez fogunk kimenni velük, akik mozgásképtelenek, illetve fekvőbetegek és házi ellátásra szorulnak, illetve az orvos ki fog vele járni falura helyettesíteni a nővérrel, valamint ha hosszabb utakra kell vinni valaki ülőbeteget, akkor egy megbízható autó áll rendelkezésünkre.”
Magyarkanizsa önkormányzatának támogatásával most 3,5 millió dinár értékben sikerült megvásárolni a három járművet.
Fejsztámer Róbert, Magyarkanizsa polgármestere: „A 13 településünk miatt fontos is, hogy a nővérek és az orvosok el tudjanak jutni a betegekhez, akárhol is vannak a községünk területén. Másrészről pedig mindenféleképpen szeretnénk a technikai hátteret segíteni, hiszen közös pályázatokon, együttműködéseken keresztül legalább a felszerelések minőségét próbáljuk meg folyamatosan javítani az egészségházban, hogy ha már a káder politikához túl sok mindent nem tudunk hozzátenni.”
A polgármester bízik abban, hogy az egészségügyi intézmény a jövő évben is újabb járművekkel tud majd bővülni, amelyhez az önkormányzat minden támogatást igyekszik majd biztosítani.

Gépjárműveket kapott a Magyarkanizsai Egészségház

Összesen 3 új gépjárművet kapott a Magyarkanizsai Egészségház.

A 3 gépjárművet a szakemberek
Magyarkanizsa községében történő
közlekedésére és a betegek
ellátására használhatják.
A Magyarkanizsai Egészségháznak
már nagyon régi, rossz állapotban lévő járművei voltak.
Az új autók az orvosoknak
és a nővéreknek falura való közlekedését
könnyítik majd meg.
Az új autókkal az orvosok és a nővérek
azokhoz a betegekhez fognak kimenni,
akik nem tudnak mozogni, fekvőbetegek,
és házi ellátásra van szükségük.
Magyarkanizsa községben 13 település van.
Az új autóknak köszönthetően
az orvosok és a nővérek mostantól
könnyen eltudnak jutni a falusi betegekhez is.


Átadták az első mobil hulladékudvart Csantavéren

A lakosok a központ közvetlen közelében tudják eldobni a szelektíven gyűjtött hulladékot. Külön helyen kell bedobni a műanyagot, a papírt, az üveget, az alumíniumot, a fémet, a textilt és a cipőt.

A csantavéri háztartások pár héttel ezelőtt kaptak kukákat, most pedig ezzel a mobil hulladékudvarral magasabb szintre lépett a hulladékgyűjtés és annak elszállítása is.
András Gyuricsin Attila, tanácselnök, Csantavér HK: „Az egyik csantavéri civil szervezetünk már aktívan dolgozott a szelektív hulladékgyűjtés bevezetésén, és ezzel most könnyebb lesz a gyermekeink tudatában is ezt kiépíteni és továbbfejleszteni a közösségünket a szelektív hulladékgyűjtés terén is.”
A csantavéri EcoKarma környezetvédelmi egyesület még ebben a hónapban szervez egy tábort, ahol egyebek mellett a gyerekek szelektív hulladékgyűjtésre nevelésén is dolgoznak majd – mondta Kovács Pécskai Emese, az egyesület tagja. „Úgy gondolom, hogy egyre nagyobb hangsúlyt kell fektetni az edukációra. Augusztus folyamán lesz egy nyári ökotáborunk, amely során a gyerekeknek megmutatjuk ennek használatát is.”
A hulladékudvarban úgynevezett belső szemeteskuka-rendszer működik. Azt a területet, ahol a lakosok bedobják a hulladékot, biztonsági kamera figyeli. Ezzel megelőzve azt, hogy senki ne szedjen ki a konténerből semmit.
Gligor Gellért, igazgató, Regionális Hulladéklerakó és Hulladékgazdálkodási Kft.: „Természetesen napi szinten lesz ellenőrizve a hulladék mennyisége. Ami a munkaidőt illeti, reggel 7-től este 7-ig üzemel majd a hulladékudvar. Alapvetően az ellenőrzést reggel és este is el fogjuk látni. Ennek az elszállítását is mi fogjuk gyakorolni.”
Szabadka tavaly pályázott a tartományi környezetvédelmi titkárságnál az elmozdítható és átszállítható hulladékudvarokra.
Góli Csilla, kommunális ügyekkel megbízott tag, Szabadka VT: „Ezzel szeretnénk közelebb hozni a Regionális Hulladéktároló Kft. szolgáltatásait a polgárok részére, ugyanis mint tudjuk, van egy hulladékgyűjtő központ a Regionális Hulladékgazdálkodási Központ területén belül, Békován. Azonban ez elég messze van például a kelebiai vagy a bajmoki polgároktól. Tehát, hosszú távon az lenne az elképzelésünk, hogy ilyen mobil hulladékudvarokkal tudnánk megoldani, illetve az igényeiknek is eleget tenni.”
Szabadka Városi Tanácsának kommunális ügyekkel megbízott tagja kiemelte, erre a projektre végül 4,5 millió dinárt kapott a város.

Átadták az első hulladékudvart Csantavéren

Tegnap átadták az első mobil hulladékudvart Csantavéren.

Tegnap augusztus 7-e, hétfő volt.
A mobil hulladékudvar Csantavér központjának közelében található.
A lakosok a mobil hulladékudvar kukáiba
a szelektíven gyűjtött hulladékot tudják eldobni.
Ez azt jelenti, hogy külön helyen kell bedobni
a műanyagot, a papírt, az üveget, az alumíniumot,
a fémet, a textilt és a cipőt.
A csantavéri háztartások korábban már kaptak új kukákat.
Most az új mobil hulladékudvar segítségével
még könnyebb és eredményesebb lesz
a hulladékgyűjtés és annak elszállítása.
Azért mobil a hulladékudvar, mert kerekeken helyezkedik el,
így könnyen elmozdítható és elszállítható.
A hulladékudvarban belső szemeteskuka-rendszer működik.
Biztonsági kamera figyeli majd azt a területet,
ahol a lakosok bedobják a hulladékot.
Ez azért kell, hogy a kamerán keresztül
ellenőrizni tudják, hogy senki
ne szedjen ki a konténerből semmit.
Reggel 7 órától este 7 óráig működik majd a hulladékudvar.
A hulladékudvar mennyiségét minden nap ellenőrizni fogják.


Tűz ütött ki a szabadkai nagybani piacon (fotók)

Információink szerint ma kora délután lángra lobbant a szemét a szabadkai nagybani piac területén.

A tűzben egy épület is megrongálódott. A tűzoltók gyorsan megfékezték a lángokat, az anyagi kár mértékéről egyelőre nincsenek információk. A tűz oka ismeretlen.

Tűz volt a szabadkai nagybani piacon

Ma délután tűz volt a szabadkai nagybani piacon.

Ma február 26-a, szerda van.
Lángra lobbant a szemét
a nagybani piacon.
A lángra lobbant szemét miatt
lett tűz a szabadkai nagybani piacon.
A tűzben 1 épület megrongálódott.
A tűzoltók kisiettek a nagybani piacra.
A tűzoltók eloltották a tűzet
a szabadkai nagybani piacon.
Nem tudni, hogy mi miatt volt tűz
a szabadkai nagybani piacon.


Faültetési akció Szabadkán

2800 facsemetét ültetnének el a legforgalmasabb szabadkai utak mentén.

Új kezdeményezést indított az IT Subotica projekt. Fákat ültetnének Szabadkán. A Partizán Bázisok utcától egészen a palicsi tábláig, illetve a közkórháztól a város déli kijáratáig telepítenének fákat. Az akció novemberben lesz, a cél egy élhetőbb város megteremtése összefogással. Koza Andor, a projektben résztvevő egyik cég vezetője a Közügyekben arról beszélt, hogy várják a további vállalatok és magánszemélyek jelentkezését, akik segítenének az akció végrehajtásában. A tervek szerint összesen 2800 csemetét ültetnek majd el a Szegedi út, illetve a Belgrádi út mentén. Hogy miként nézne ki az említett szakasz a sikeres megvalósítás után, azt a Közügyekben mutatták be.
Koza Andor cégvezető egyebek mellett elmondta, hogy többéves fákat ültetnek majd november végén, és az utógondozásukról is gondoskodik az IT Szabadka 2030 nevű egyesület, amely 6 céget tömörít. Az akció 4,5 millió dinárból valósítható meg, 2 milliót az egyesület biztosít.
Koza Andor, alapító, Digital Hive: „A másik 2,5 millió dinárra ezennel szeretném felhívni bármely szabadkai céget, amely úgy gondolja, hogy tegyünk valami jót, és egy kicsit tegyük jobbá a környezetünket, jelentkezzen. A pénznek ez a része nincs meg. Megvan erre is a terv, tehát ki fogjuk tudni finanszírozni, de pont az lenne a lényege a mi tevékenységünknek, hogy próbáljunk meg bekapcsolni több céget, próbáljuk meg őket meggyőzni, hogy nem rossz az, ha egy kicsit támogatjuk ezt, és egy picit közösen gondolkozunk azon, hogy mindenkinek jó legyen.”

Faültetési akció Szabadkán

Az IT Subotica projekt faültetési akciót szervez Szabadkán.

Szabadka legforgalmasabb utcái mellett
lesz elültetve 2800 facsemete.
A Szegedi út és a Belgrádi út mentén
lesznek elültetve a fák.
A szabadkai kórháztól a város déli kijáratáig is
el lesznek ültetve a facsemeték.
A faültetési akció novemberben lesz.
A faültetési akció célja, hogy 1 tisztább
és szebb város legyen Szabadka.
Az emberek összefogásával
és közös munkájával ez sikerülhet.
Koza Andor a faültetési akció egyik szervezője
elmondta, hogy várják a segítséget
más vállalatoktól, cégektől és magán emberektől is,
akik részt vennének a faültetésben.
Koza Andor azt is elmondta,
hogy többéves fákat ültetnek majd el
november végén.
Az elültetett fákat gondozni is fogják.


Szabadkai Winterfest: látogatottság van ugyan, de kevesen vásárolnak

Idén is megnyitotta kapuit a Winterfest Szabadka központjában. Kürtőskalács, forralt bor, remek karácsonyi hangulat várja az odalátogatókat.

A kürtőskalács és a forralt bor a karácsonyi vásár elengedtethetetlen része. Azonban a szabadkai Winterfesten kézműves termékek is megtalálhatók. Mirko Prćić nejével együtt árul a vásárban kézműves termékeket. Immáron sokadik alkalommal vesznek részt a rendezvényen. Mint mondja, ez most nem a legjobb időszak.
„Nem számoltam, de 10-12. alkalommal itt vagyunk a vásáron. A tapasztalatok olyanok, amilyenek, valamikor jobb időszakok voltak, most ez van, ami van. De meg vagyunk elégedve.”
Jovan Čorićot az ismerősök és a jó hangulat csábította ki a vásárba.
„Szeretném megnézni, hogy van-e valami újdonság a vásárban. Nem nagyon sok van, de azért van egy-két dolog. Azért jöttem, hogy nézelődjek és esetleg vásároljak. De az árak egy kicsit magasabbak tavalyhoz képest.”
Az ételkülönlegességektől kezdve, a meleg sálakon és kesztyűkön keresztül, egészen a csipkékig és a karácsonyi díszekig, mindent megtalálhatunk a vásárban. Ramada Katica már harmadik éve a vásárban árul, véleménye szerint az idei év a leggyengébb, ami a termékek eladását illeti.„Itt árulok minden éveben, vannak gyerek és kevesebb részt felnőtt holmik. 3. éve, hogy itt dolgozom, de nagyon gyengén megy a termékek eladása.”
Az árusok bíznak abban, hogy az elkövetkező időszakban nő majd a kereslet a termékeik iránt. Egy biztos: érdemes kilátogatni a szabadkai Winterfestre, mert a hangulata az elmúlt éveket idézi. A szabadtéri rendezvényre január 8-ig várják a látogatókat.

Sok látogató, de kevés a vásárló a szabadkai Winterfesten

Idén is megnyílt a Winterfest Szabadka központjában.

A Winterfest a szabadkai karácsonyi vásár neve.
Kürtöskalács, forralt bor, kézműves termékek
és kiváló karácsonyi hangulat várja
a Winterfest látogatóit.
A karácsonyi vásár árusai elmondták,
hogy az idei nem a legjobb időszak,
mert kevés a vásárló.
Sokan látogatnak ki idén is a szabadkai
karácsonyi vásárra, azonban vásárolni
és pénzt költeni már kevesen akarnak.
Az árusok abban reménykednek,
hogy a következő időszakban több lesz a vásárló is.
Ami biztos, hogy érdemes kilátogatni
Szabadka központjába a Winterfestre.
A szabadtéri vásárra január 8-ig várják az érdeklődőket.


Január 14-ig Jégerdő az újvidéki Duna parkban

Megnyílt az újvidéki Jégerdő, ismét lehet korcsolyázni a város szívében! A rendezvénynek minden évben óriási a látogatottsága, több ezren jönnek Vajdaság-szerte a régió legkorszerűbb korcsolyapályájára.

Tűzijáték, artisták, műkorcsolyázók, jégkorongozók és fergeteges hangulat. Megnyitotta kapuját a Jégerdő - a régió legmodernebb korcsolyapályája Újvidéken, a Duna parkban.
Üvegdíszek, izzósorok varázsoltak ünnepi hangulatot a Jégerdőben, amelynek megnyitóján népzenei és könnyűzenei együttesek is szórakoztatták a nagyszámú közönséget. Péntek este mindenki ingyen korcsolyázhatott az 1500 négyzetméteren elterülő jégpályán.
Biljana Kondić New York-ban él, de ebben az időszakban, amikor hazalátogat, ellátogat a korcsolyapályára a családjával.„Gyönyörű, le vagyok nyűgözve.”
A Jégerdő minden nap kilenctől 22 óra 30 percig üzemel majd. 11 óráig, a 12 éven aluli gyerekek ingyen korcsolyázhatnak, míg a többi felhasználó 400 dinárért válthat jegyet. Ebben az árban bérelhetők a korcsolyák is.
Az újvidéki Teodora Peić pénteken három kört tett meg, ez azonban csak bemelegítés volt, a hétvégén ismét eljön a Jégerdőbe.„Nagyon szeretek korcsolyázni. Úgy tanultam meg, hogy először rollereztem.”
A terep előkészítését a Duna parkban a szerb környezetvédelmi minisztérium hagyta jóvá, és a munkálatokat a szervezők a Városi Kertészet Közvállalat engedélyével végezték el. A Jégvárosban 20 faházikóban kínálnak ínyencségeket, ezen kívül mintegy 20 fellépő szórakoztatja nap mint nap az érdeklődőket. A rendezvény alatt Aleksandra Osvald, a Budi Human Alapítvány egyik felkaroltja számára gyűjtenek.
Jelena Viktorova, szóvivő, Jégerdő rendezvény, Újvidék: „Ami kiváltképp érdekes, hogy a rendezvény első hetében a szervezett csoportos látogatások a Jégerdőbe, tehát idén is, az első héten teljesen ingyenesek. Az óvodákból, általános és középiskolákból, polgári egyesületekből és egyéb szervezetekből a csoportosan érkezők szinte teljesen ingyenesen korcsolyázhatnak.”
Nyolcadik alkalommal szervezik meg a Jégerdő elnevezésű rendezvényt, amely kiemelkedő helyet foglal el Újvidék téli turistacsalogató eseményei között.
Maja Guzijan, munkatárs, Újvidék Város Turisztikai Szervezete: „Mindenki, aki eljön Újvidékre, ebben az ünnepi időszakban, ne szalassza el, hogy meglátogassa a Jégerdőt is, és hogy kipróbálják a korizást, és miért ne készítenének néhány gyönyörű fényképet, amelyeket majd magukkal vihetnek hazatérésükkor.”
A Jégerdőben a gyerekek újévvárását is megrendezik szilveszter napján délben, amikor majd több mint ezer léggömb száll fel az égbe, amelyek mind a gyermekek kívánságait jelképezik az új esztendőben.

Jégerdő nyílt Újvidéken

Péntek este megnyílt az újvidéki Jégerdő.

Péntek december 15-e volt.
A Jégerdőben korcsolyázni lehet.
Újvidék központjában, a Duna-parkban található a Jégerdő.
Nagyon korszerű és szép az újvidéki Jégerdő.
Nagyon sokan kíváncsiak a szép és nagy korcsolyapályára.
A pénteki megnyitón tűzijáték, koncertek, műkorcsolyázók,
jégkorongozók és kiváló hangulat várta az érdeklődőket.
Péntek este mindenki ingyen korcsolyázhatott a jégpályán.
A Jégerdő minden nap délelőtt 9 órától este 10 óra 30 percig dolgozik.
A 12 éven aluli gyerekek délelőtt 11 óráig ingyen korcsolyázhatnak.
A 12 éven felüli személyek 400 dinárért vehetnek jegyet.
A Jégerdőben finom ételeket és italokat lehet kóstolni,
és jótékonykodni is lehet.
A Jégerdő elnevezésű rendezvényt idén 8. alkalommal szervezik meg.
A Jégerdőben a gyerekek újévvárását is megrendezik
szilveszter napján 12 órakor.
Szilveszter napja december 31-én van.
Ezen a napon több mint ezer léggömb száll majd fel az égbe.
Ezek a lufik a gyermekek kívánságait jelentik majd az új évben.
A korcsolyázni vágyók január 14-ig használhatják az újvidéki Jégerdőt.


Felújítják a verbászi evangélikus templom belső terét

A templom azon felül, hogy a település szimbóluma, Vajdaság legnagyobb evangélikus temploma is egyben. A szerb állam összesen hat templomot jelölt meg kulturális műemlékként, az egyik ezek közül a verbászi.

A kulturális műemlékként feljegyzett verbászi evangélikus templom 1820-ban épült. A város a második világháború előtt erős német közösséggel rendelkezett, akik főként evangélikus vallásúak voltak. Az idő nemcsak az egyházközösséget, de a templomot is megtépázta.
Eva Tepavčević, Verbász: „A verbászi templom a legnagyobb evangélikus templom Vajdaságban és a mennyezeti festmény egy különlegesség, ami ritkán található. Másrészt azt szeretném, hogy a gyülekezetünk, ami igazán kicsi visszakerüljön Verbászra és, hogy sikerüljön itt összejönni újra.”
2019-ben a magyar kormány támogatásával az evangélikus templom külső felújítása is megtörtént.
Gsveng Imre: „Ebben a templomban voltam konfirmálva, és most nagyon örülök, hogy fel van újítva és hát reméljük, hogy egyhamar a belső munkálatok is meglesznek, habár az sok pénzt igényel. Egyelőre nagyon örülünk, hogy ez most így néz ki és ez Verbásznak is nagyon sokat számít, hiszen ez Verbász szimbóluma.”
Jelenleg nem tartanak istentiszteletet Verbászon, a hívők a bajsai gyülekezethez csatlakoznak. Reményeik szerint a belső munkálatok végeztével újra a saját templomukba járhatnak istentiszteletekre. A közösség számának növekedésében is bíznak.
Rihard Hengl, Verbász: „Arra számítunk, hogy az elkövetkező 2-3-4 éven belül felújítják, és akkor ez a kulturális műemlék valóban méltó jelképe lesz Verbásznak, mert erről ismerhető fel Verbász. A két templomról, amelyek a város kellős közepén találhatóak. Több célra is lehetne használni, akár kulturális eseményekre is.”
Vajdaságban a verbászi a „legevangélikusabb” templom - fogalmazott Dolinszky Márta. A bácskai esperes, valamint a bajsai és verbászi evangélikus gyülekezet lelkésze elmondta, a templom a 16. századi reformáció kiemelt jelentőségű szimbólumait őrzi, mint amilyen a szószéken elhelyezkedő szántóvető képe, vagy az oltár felett elhelyezkedő kard és kehely jelkép. A legértékesebb Pechán József mennyezeten látható festménye, amely teljes restaurálást igényel.„Ebben a templomban találunk egy mennyezeti festményt, amely a reformációra utal, ezen a festményen látható Dr. Luther Márton a reformátorunk, a wormsi gyűlés előtt. Ötödik Károly császár előtt megvédte a reformáció tanait, amelyek nem új tanok, hanem visszatérése a forrásokhoz, tehát Jézus Krisztus evangéliumához.”
A közösség abban bízik, hogy a belső munkálatok befejeztével a harangszó újra összehívja majd a dél-bácskai szórványban élő híveket.

Hamarosan felújítják a verbászi evangélikus templom belső terét.

Ez a templom Vajdaság legnagyobb
evangélikus temploma.
A templomban lévő mennyezeti festmény
egy különlegesség, ami ritkán található.
Ez a festmény teljes felújítást igényel.
A verbászi evangélikus templomot
a szerb állam kulturális műemlékként jelölte meg.
A szerb állam összesen 6 templomot
jelölt meg kulturális műemlékként.
A verbászi evangélikus templom nagyon régen épült.
Ez miatt nagy szükség van a templom felújítására.
A magyar kormány támogatásával
2019-ben az evangélikus templom
külső felújítása is megtörtént.
A verbászi lakosoknak sokat jelent az evangélikus templom.
A verbászi lakosok nagyon örülnek,
hogy a templom belső tere is fel lesz újítva.
Jelenleg a felújítási munkálatok miatt
nem tartanak istentiszteletet Verbászon.
A hívők így a bajsai gyülekezethez csatlakoznak.
A verbászi hívők remélik,
hogy a belső munkálatok végeztével
újra a saját templomukba járhatnak istentiszteletre.
A verbászi lakosok remélik, hogy pár éven belül
teljesen befejeződnek a felújítási munkálatok
az evangélikus templomban.


Mint arról korábban már beszámoltunk, a Szabadegyetemnél lévő zárt parkolóban az eddigi 21 óra helyett 23 óráig kell majd fizetni a parkolásért.

A többi helyen, minden zónában 20 óráról 21 órára tolták ki a megfizettetést. Szombaton továbbra is 14 óráig kell fizetni, vasárnap pedig egész nap ingyenes marad a parkolás. A változás tehát holnaptól van érvényben.

Holnaptól tovább kell fizetni a parkolásért Szabadkán.

Holnap november 1-je, péntek lesz.
A Szabadegyetemnél lévő parkolóban
eddig este 9 óráig kellett fizetni a parkolásért.
A Szabadegyetem 1 épület Szabadkán.
Holnaptól este 11 óráig kell fizetni a parkolásért
a Szabadegyetemnél lévő parkolóban.
A többi zónában eddig este 8 óráig kellett fizetni a parkolásért.
Szabadkán nagyon sok parkoló zóna van.
Holnaptól este 9 óráig kell fizetni a többi zónában.
Szombaton továbbra is délután 2 óráig kell fizetni a parkolásért.
Vasárnap egész nap ingyenes marad a parkolás.


Márciusban BizKod Szabadkán

Március 18-án és 19-én szervezik meg a BizKod versenyt Szabadkán. A Szabadkai Műszaki Szakfőiskola és a Közgazdasági Kar hallgatóinak megmérettetését egy Kft.-vel közösen valósítják meg.

Nem lankad az érdeklődés a BizKod megmérettetés iránt a szabadkai Közgazdasági Kar hallgatói körében. Már sokan jelentkeztek az idei megmérettetésre is.
Mirjana Marić, tanár, Közgazdasági Kar, Szabadka: „Az ok, ami miatt a szabadkai Közgazdasági Kar hallgatói érdekeltek a verseny iránt az, hogy felismerték a részvételük előnyeit. Hallgatóink nagy többsége az Inspira Grupa Kft.-ben marad ösztöndíjasként, gyakornokként és végül alkalmazottként. A szabadkai Közgazdasági Kar hallgatói között a BizKod népszerűségére vall az az impozáns tény, hogy tavaly a megmérettetésen 88 hallgató vett részt.”
Tíz-tíz csapatra számítottak a szervezők a Biz és a Kod versenyrészben, hangzott el a sajtótájékoztatón, azonban már most sokkal több csapat jelentkezett a versenyre. A résztvevőknek 24 óra áll majd rendelkezésére, hogy megoldják a szervezők által kreált informatikai-közgazdasági feladatot.
Zlatko Čović, igazgatóhelyettes, Szabadkai Műszaki Szakfőiskola: „Mi az oktatást a gyakorlati és a felhasználható tudásra irányítottuk. Az ehhez hasonló megmérettetések ahhoz járulnak hozzá, hogy a hallgatóink bizonyos helyzetekben önmagukat is letesztelhessék. Olyanokban amelyekben esetleg eddig még nem voltak. Hogy láthassák, mennyire felkészültek a praktikus és technikai tudásuk felhasználásában, vagyis fel tudják-e használni az elméleti tudásuk a való életben, amikor majd mérnökök lesznek. Valóban tapasztalható a megmérettetés iránti évről évre nagyobb érdeklődés.”
A verseny lehetőséget ad arra, hogy a hallgatók betekintést nyerjenek az IT-szektor működésébe, emellett az iskolapadban megszerzett tudást a gyakorlatban is hasznosíthatják. A hallgatók munkáját szakmai zsűri értékeli majd.

Márciusban BizKod Szabadkán

A BizKod a Szabadkai Műszaki Szakfőiskola
és a Közgazdasági Kar hallgatóinak
versenyét jelenti.
Nagy az érdeklődés a hallgatók körében a verseny iránt.
Már sokan jelentkeztek a BizKod versenyre.
Tavaly a szabadkai Közgazdasági Kar hallgatói közül
88-an vettek részt a versenyen.
Tavaly 2022 volt.
BizKod versenyen a résztvevőknek
24 órájuk lesz arra, hogy megoldják
a szervezők által alkotott
informatikai-közgazdasági feladatot.
A hallgatók munkáját szakmai zsűri értékeli majd.
A versenyen való részvétel sok hasznos tudást
és gyakorlatot ad a hallgatók számára,
amit később fel tudnak majd használni
a munkájuk során.


Autós gyermekülésekkel ajándékozták meg a topolyai kisgyermekes szülőket

Az önkormányzat első alkalommal hirdette meg a pályázatot, amelynek célja a közlekedés biztonságosabbá tétele a legkisebbek számára is, valamint a szülők támogatása.

Első a biztonság, véli a kétgyermekes Rekecki Blanka, aki pályázott a topolyai önkormányzatnál autós gyermekülésre. „Bármerre utazik az ember, szükség van erre, nagyon fontos a lekötése és ha bármi baj történne, azért mégis itt a biztonságérzet, hogy le van kötve a gyermekünk és nem történhet vele akkora baj.”
Az új gyermeküléseket a topolyai színházteremben osztották ki a pályázaton résztvevő családoknak. A minőségi ülések beszerzése megterheli a családi kasszát, újonnan mintegy tízezer dinár körül mozog az áruk, de márkától, típustól függően ez az ár csak növekszik.
Pelle Izolda, Bajsa: „Elég drága dologról beszélünk, tehát most ebben az esetben, ha vannak olyan családok, hogy van autójuk, engedélyük, jogosítványuk, de nem feltétlen tehetik meg, hogy egy újat, biztonságosat szerezzenek be, vásároljanak meg, mert nem telik rá anyagi helyzetük, viszont használtan meg nem biztos, hogy adja azt a biztonságot, mert lehet, hogy van esetleg valami problémája, akármi baja annak az ülésnek.”
Az átadón közlekedésbiztonsági szakemberek tartottak ismertetőt a gyermekülés helyes használatról.
Fehér Szabolcs, tartományi közlekedési segédtitkár: „Kiemelném azt, hogy a szülők legyenek szívesek úgy hozzáállni a gyerekülésekhez, hogy félresodorják azokat a gondolatokat, hogy csak a boltig, csak a sarokig, csak egy kicsit és nem kötik be a gyerekeket a gyerekülésbe. Fontos, hogy a gyerek egy nagyon rövid távon is, ha szállítják őket az autóba, hogy be legyenek a biztonsági gyerekülésekbe kötve úgy, ahogy ez szabályos.”
139 gyermekülést adtak át Topolyán. A 2022 januárja és a 2023 május elseje között született babák szülei igényelhették ezt a támogatást. A projektet a topolyai önkormányzat 1 millió dinárral támogatta.
Szatmári Adrián, polgármester, Topolya: „Célunk, hogy biztonságosabbá tegyük a családoknak a közlekedésben való részvételét. Úgy gondolom, hogy ez egy nagyon fontos intézkedés és azt szeretnénk, ha ennek az intézkedésnek hagyománya lenne, azaz, a következő években is szeretnénk megjelentetni ezt a pályázatot. Ugyanakkor bízunk abban, hogy az önkormányzat a natalitás növekedéséhez is hozzájárul.”
Topolya községben folyamatban van a közlekedésbiztonsági stratégia, valamint a közlekedésbiztonsági akcióterv kidolgozása is, amelynek célja, hogy még biztonságosabbá tegyék a közlekedést a község területén - tette hozzá Szatmári Adrián.

Autós gyermeküléseket kaptak a topolyai családok

Új autós gyermeküléseket kaptak a topolyai kisgyermekes szülők.

Összesen 139 gyermekülést adtak át Topolyán.
A 2022. január és a 2023. május 1-je között született babák szülei
jelentkezhettek erre a támogatásra.
Az új gyermeküléseket a topolyai színházteremben osztották ki.
Azok a családok kapták meg az új gyermeküléseket,
akik korábban jelentkeztek a pályázatra.
Egy minőséges gyermekülés igen nagy kiadást jelent
a családok számára.
Egy új gyermekülés 10 ezer dinár körül van jelenleg.
Topolya városa első alkalommal hirdette meg a pályázatot.
A pályázatra a kisgyermekes családok jelentkezhettek.
A pályázat célja a szülők támogatása
és a biztonságos közlekedés elérése a gyermekek számára.
A topolyai szülőknek sokat jelent,
hogy ingyen juthattak az új ülésekhez.
A tegnapi átadón szakemberek tartottak előadást
a gyermekülés helyes használatáról.
Tegnap augusztus 29-e, kedd volt.
A szakemberek elmondták, nagyon fontos,
hogy a gyerekek rövid távon is
be legyenek a biztonsági gyerekülésekbe kötve úgy,
ahogy ez szabályos.


Szilveszterezés helyett jótékonykodás

Gyermekek és fiatalok gyógykezelésére, ifjú tehetségek támogatására és egyetemi hallgatók ösztöndíjazására költi Szabadka azt a pénzt, amelyből az újévi programokat szervezték volna idén - írja közleményében a város polgármestere.

Stevan Bakić hozzáteszi, 3 millió dinárról van szó. Ezzel Szabadka is csatlakozott azon több szerbiai és vajdasági városhoz, ahol a vezetőség úgy döntött, idén nem szervez központi szilveszteri ünnepséget, hanem annak összegét jótékony célra fordítják.

Szilveszterezés nem lesz, de jótékonykodás igen

Idén nem lesznek szilveszteri programok Szabadkán.

Idén 2020. van.
Szilveszter az év
utolsó napja.
Az év utolsó napja
december 31-e.
A koronavírus-járvány miatt
nem lesz semmilyen
szilveszteri program
Szabadkán sem.
A szilveszteri programokra
szánt pénzt Szabadka
városa jótékony
dolgokra költi el.
A szilveszteri bulik
helyett a pénzt
például a beteg
gyermekek és fiatalok
gyógykezelésére,
a fiatal tehetségek
támogatására,
és az egyetemi tanulók
ösztöndíjazására költi
Szabadka városa.
Ösztöndíj pénztámogatást
jelent.
Stevan Bakić elmondta
ez a pénzösszeg
3 millió dinár.
Stevan Bakić Szabadka
polgármestere.


Karácsonyi Kavalkád várja a Zentára látogatókat

Kézműves dísztárgyak, ételek és italok sokasága várja a vasárnap Zentán megnyílt Karácsonyi Kavalkád látogatóit.

Kellemes karácsonyi muzsikák mellett így közösen is készülnek a helyiek és az odalátogatók az ünnepekre. Advent negyedik, a szeretet jelképező gyertyájának fényénél fogyaszthatták el forró teájukat vagy borukat azok, aki Vasárnap Zentára látogatottak.
Mészáros Keceli Ágnes és férje Olivér kézműves standja igazi kincseket rejtett az arra érdeklődők számára.
Ostojin Olivér, Zenta: "Jó négy-öt hónap munkája látható most itt kinn a standunkon, természetesen ez csak a húsz százaléka, az összes többi az raktárban van még otthon. A karácsonyi vásárra karácsony orientált termékekkel készültünk, így megtalálhatók nálunk karácsonyi díszek, különböző gyertyatartók, mécses tartók, minden, ami a karácsonyhoz köthető."

Tavaly a járványhelyzet miatt elmaradt a rendezvény, így idén 9. alkalommal kerül megszervezésre az ünneplőbe díszített városi főtéren.
Laskovity Kornél, Zenta község Idegenforgalmi Szervezetének igazgatója: "Fontos ez a rendezvény a város életében, hiszen összekovácsolja a város lakosságát. Ilyenkor nagyon sokan hazaérkeznek Zentára, a külföldön élő zentaiak is itthon töltik az ünnepet, egyrészt ez a jelentősége neki, hogy meghitt hangulatot teremtsünk és így várjuk közösen a karácsonyt."
A Zenta Község Idegenforgalmi Szervezetének hagyományos rendezvénye december 23- ig várja látogatókat.

Karácsonyi vásár Zentán

Karácsonyi vásár várja a látogatókat Zentán.

Zenta 1 város és község Vajdaságban.
Vasárnap nyílt meg a karácsonyi vásár Zentán.
Vasárnap december 19-e, tegnap volt.
Karácsonyi dísztárgyak, ételek és italok sokasága
várja a Karácsonyi Kavalkádra látogatókat Zentán.
Kellemes karácsonyi muzsika,
forró tea vagy bor és finom ételek is vannak
a karácsonyi vásárban, Zentán.
Tavaly a koronavírus-járvány miatt elmaradt
a karácsonyi vásár Zentán.
Tavaly 2020 volt.
Idén 9. alkalommal szervezik meg
az ünnepi vásárt a város főterén.
Idén 2021 van.
A karácsonyi vásár december 23-ig
várja a látogatókat Zentán.


A tudós adománnyal ösztönzi az egykori iskolája diákjait

39 könyvből és számos elismerésből álló kiállítási anyagát adományozta a topolyai Dositej Obradović Gimnázium és Közgazdasági Iskolának Nenad Vunjak.

A topolyai származású akadémikus, aki a közgazdaság tudományok doktori címét is magáénak tudhatja, a diákok ösztönzése céljából ajándékozta könyveit egykori iskolájának.
A topolyai Dositej Obradović Gimnázium és Közgazdasági Iskola előcsarnokában tartották Nenad Vunjak könyvhagyatékának ünnepi átadását. A nyugalmazott egyetemi tanárt Veselin Martinović, az iskola igazgatója és Szatmári Adrián, Topolya polgármestere köszöntötte. Az akadémikus munkásságát kollégái méltatták.
Radovan Pejanović, közgazdász: „A közgazdaságtan egy nagyon fontos tudomány, és Vunjak professzor nagy mértékben hozzájárult, ami az örökségben és az ő tevékenységében is látszik. Mondhatom, hogy tudós, oktató, dékán és vállalatok igazgatója, párhuzamosan fejlődő, sokoldalú személyiség.”
Nenad Vunjak 1951-ben született Bácskossuthfalván, Felsőroglaticán nőtt fel. 1970-ben érettségizett Topolyán majd a szabadkai Gazdaságtudományi Karon diplomázott 1974-ben. Megszerezte a közgazdaság tudományi mesteri és a gazdaságtudományok doktora címet. Napjainkig a tudományos munka mellett fontos feladatokat lát az üzleti életben.
Nenad Vunjak, akadémikus: „Mivel 39 tudományos könyvet írtam, ezért úgy döntöttem, hogy ezt a gimnáziumra hagyom, hogy a középiskolás diákok továbbtanuljanak, és ez motivációt jelentsen számukra, mert nagyon fontos, hogy minél több magasan képzett emberünk legyen.”
A hagyaték kiállítását Topolya önkormányzata támogatta.

Könyvadományt kapott a topolyai gimnázium

Könyvadományokat kapott a topolyai Dositej Obradović Gimnázium és Közgazdasági Iskola.

Összesen 39 könyvből és több elismerésből álló
kiállítási anyagot adományoztak a topolyai
Dositej Obradović Gimnáziumnak
és Közgazdasági Iskolának.
Nenad Vunjak adományozta a könyveket.
Nenad Vunjak topolyai származású akadémikus,
a közgazdaság tudományok doktora.
Nenad Vunjak a diákok bátorítása céljából
ajándékozta könyveit egykori iskolájának.
Nenad Vunjak szeretné, hogy minél több
középiskolás diák tovább tanulna.
Tegnap a topolyai Dositej Obradović Gimnázium
és Közgazdasági Iskola előcsarnokában tartották
a könyvadományok ünnepi átadását.
Tegnap április 15-e volt.


Mindenki megtalálja a kedvére való szórakozást

Idén is gazdag programmal készül Szabadka a városnapi ünnepségre.

Nagyszabású koncertek, kultúrműsorok és kirakodóvásár várja az érdeklődőket szeptember elseje és harmadika között. Emellett Szabadka Város díszpolgári címe és a Pro Urbe-díjak is kiosztásra kerülnek. Szeptember elsején a főtéren Zorica Brunclik és Miroljub Aranđelović Kemiša zenekara lép fel. Szeptember 2-án ugyanezen a helyszínen a 100 Tagú Cigányzenekar ad koncertet.
A programsorozat részeként 28-án rajtol el az 5. Szabadkai Félmaraton délelőtt 10 órakor. Ennek következtében városszerte útlezárásokra kell számítani. A szeptember elseji ünnepséget megelőzően is már számos program várja a kilátogatókat - hangzott el a programismertető sajtótájékoztatón.
Ercsi Hargita, turizmussal megbízott tag, Szabadka VT: „A városnapot szeptember elsején ünnepli a város. A programok már a délelőtt folyamán elindulnak. A fúvószenekar fellépését követően ünnepélyesen felvonják Szabadka Város zászlaját, majd pedig a városi képviselő-testület ünnepi ülését tartják meg 10 órai kezdettel a városháza dísztermében. Itt átadásra kerülnek a díszpolgári és a Pro Urbe-díjak. Ez tradicionálisan mindig szeptember elsején történik.”
Professzor emeritus Somogyi Sándor, a közgazdasági és mezőgazdasági tudományok doktora veheti majd át Szabadka Város díszpolgári címét. Pro Urbe-díjban Josip Ivanović, a szabadkai Magyar Tannyelvű Tanítóképző Kar dékánja, Murényi Mátyás karmester, zenepedagógus és Miroslav Vojnić Hajduk Marača koreográfus részesül.
Koncertek sora kínál kikapcsolódási lehetőséget elseje és harmadika között, a szervezők pedig nagyszámú közönségre számítanak. A 100 tagú cigányzenekar koncertjére 2-án, pénteken kerül sor, míg a Szabadkai Szimfonikus Zenekar 3-án este lép fel Stefan Milenković hegedűművésszel kiegészülve.
Miloš Nikolić, művészeti vezető, Szabadkai Szimfonikus Zenekar: „Szólistaként fellép Stefan Milenković, aki - ahogy mondták - már nagyra becsült hegedűművész, és biztosan az egyik legtehetségesebb a világon. Művész, aki tanított a Juilliardon, és ezer koncert van mögötte, a világ legjobb szimfonikus zenekaraiban játszott. Ezért nagyon örülünk annak, hogy együtt játszhatunk vele, és ez természetesen nagyon nagy megtiszteltetés számunkra.”
Nem csak koncertekkel, kirakodóvásárral, kiállításokkal, könyvbemutatókkal és gyermekprogramokkal is várja Szabadka a látogatókat, hogy együtt ünnepeljék a város napját.

Városnapra készülnek Szabadkán

Idén is sok érdekes program lesz Szabadka városnapi ünnepségén.

Szeptember 1-je és szeptember 3-a között
különböző koncertek, kultúrműsorok, könyvbemutatók,
kiállítások, gyermekprogramok
és kirakodóvásár várja az érdeklődőket
Szabadka városnapi ünnepségén.
Szeptember 1-jén Szabadka főterén
Zorica Brunclik és Miroljub Aranđelović
zenekara lép fel.
Szeptember 1-jén Szabadka város napján
adják át Szabadka Város díszpolgári címét
és a Pro Urbe-díjakat is a városháza dísztermében.
Szeptember 2-án Szabadka főterén
a magyarországi 100 Tagú Cigányzenekar ad koncertet.
Szeptember 3-án a Szabadkai Szimfonikus Zenekar
lép fel Stefan Milenković hegedűművész kíséretében.
Szabadka városnapi ünnepsége alkalmából
szervezik meg augusztus 28-án
az 5. Szabadkai Félmaratont.
A népszerű futóverseny délelőtt 10 órakor kezdődik.
A futóverseny miatt augusztus 28-án
több szabadkai út is le lesz zárva.
A szervezők sok látogatót várnak Szabadkára,
hogy együtt ünnepeljék a város napját.


Apacuka, Dívák, Honeybeast Magyarkanizsán

Ünnepi kenyérszegés és koncertek várták vasárnap a Szent István-napi és Újkenyér-ünnepi programsorozaton az érdeklődőket Magyarkanizsán.

Bár a barátságtalan időjárás közbeszólt, a szervezők kitartó munkájának köszönhetően szinte az összes programot meg tudták valósítani a helyi Cnesa nagytermében.
A vasárnap délutáni programok első fele a legkisebbeknek szólt. Fellépett a budapesti Apacuka zenekar, akiket nagyon vidám közönség fogadott. Ezt követően megtartották az idei rajzpályázat eredményhirdetését. A gyerekek a mi leszek, ha nagy leszek kérdésre válaszoltak rajzok formájában.
Molnár Emese, Magyarkanizsa: "Egy állatorvost rajzoltam. Egy lovat, egy cicát és egy kutyát."
Ezt követte a Hagyomány és tisztelet című művelődési műsor. Fellépett a Cirkalom Táncegyüttes a Fokos Zenekar kíséretében, valamint a Tisza Néptáncegyesület tagjai is bemutatkoztak. A Cnesa színpadán ezt követően a Dívák léptek színpadra, Détár Enikő, Ladinek Judit és Sári Évi egy fergeteges előadással örvendeztette meg a közönséget.
Megválasztották a legszebb kenyér verseny idei győzteseit is. Az egyesület kategóriában a horgosi Juvenior Polgárok Egyesületének tagjai készítették el a legszebb kenyeret.
Sós Nóra, a horgosi Juvenior Polgárok Egyesületének elnöke: "Nagy örömünkre szolgált, mikor megláttuk ezt a felhívást, mert úgy gondoltuk, hogy a mi egyesületünk is egy keresztény értékrendet képvisel és ez alkalomból egy kenyérrel neveztünk. Az egyesület két tagja készítette el ezt a kenyeret és két vágásnyi, valamint egy búzakalászt tudtunk belerajzolni ebbe a kenyérbe."
Sor került az ünnepi kenyérszegésre is. Fejsztámer Róbert a megszentelt új kenyér szeleteket a népnek, a hazájuktól messze élőknek és azoknak ajánlotta fel, akik már nem lehetnek velünk. Ezt követően ünnepi beszédet mondott a polgármester,
"Szent István életműve több mint egy évezred távlatából is irányt mutat. Olyan örökség ez, mely a határokon innen és túl egyformán jelentős és amely kapaszkodót biztosít nemzetünk számára. Kapaszkodókra pedig egyre inkább szükségünk van. Olyan mértékben változik körülöttünk a világ, hétköznapjainkban olyan kihívásokkal kell szembenéznünk, hogy biztos talaj, gyökerek és megtartó háló nélkül elveszünk. Az emberiség történelme során a fejlődés és a rombolás időszakai mindig is váltották egymást."
A programsorozat vasárnap este a Honeybeast zenekar koncertjével folytatódott szabadtéren, majd sor került az ünnepi tűzijátékra is.

Ünnepi koncerteket tartottak Magyarkanizsán

Ünnepi koncertek és kenyérszegés várta az érdeklődőket vasárnap Magyarkanizsán.

Vasárnap augusztus 21-e, tegnap volt.
A Szent István-napi ünnep és Újkenyér-ünnep
alkalmából szervezték a koncerteket
tegnap, Magyarkanizsán.
Az esős időjárás miatt a magyarkanizsai
Cnesa nagytermében tartották meg
az ünnepi koncerteket és a kenyérszegést is.
A gyerekek nagy örömére tegnap délután fellépett
a budapesti Apacuka zenekar.
Ez után megtartották az idei rajzpályázat
eredményhírdetését is.
Ünnepi műsorok következtek,
ahol fellépet a Cirkalom Táncegyüttes,
a Fokos Zenekar és a Tisza Néptáncegyesület tagjai.
A Cnesa színpadán felléptek még a Dívák.
A Dívák műsorában 3 népszerű
magyarországi színésznő szórakoztatta
a közönséget.
A 3 színésznő Détár Enikő,
Ladinek Judit és Sári Évi volt.
Az előadás után megválasztották
a legszebb kenyér verseny idei győzteseit,
majd felvágták a megszentelt új kenyeret.
Az ünnepi programok vasárnap este
a magyarországi Honeybeast zenekar
koncertjével folytatódtak szabadtéren.
Zárásként ünnepi tűzijátékot láthattak
a Magyarkanizsára látogatók.


Tilos a kaptárakat út mellé helyezni!

Az úthoz túl közel helyezik ki a méhkaptárokat Törökbecsén. A helyi illetékesek arra szólítják fel a méhészeket, hogy tartsák be az erre vonatkozó szabályzatot.

A kaptárak nem lehetnek 50 méternél közelebb a közutakhoz, a földes utakhoz vagy az épületekhez és más objektumokhoz. Ezzel az előírással ugyanis védik a közlekedésben résztvevőket, az arra járók biztonságát. Idén augusztus elsejéig a törökbecsei községi hivatalban tíz bejelentést tettek a polgárok ilyen panasszal.

Tilos a kaptárakat az út mellé helyezni

Tilos a méhkaptárakat az út mellé helyezni.

A méhkaptár 1 nagy doboz, amiben a méhek élnek.
A méhészek teszik bele a méheket a kaptárba.
A kaptárt meg lehet vásárolni.
Az utaktól 50 méternél messzebb kell helyezni a méhkaptárakat.
Az épületektől 50 méternél messzebb kell helyezni a méhkaptárakat.
Törökbecsén a méhészek a kaptárakat túl közel helyezik el az úton.
Törökbecse 1 város Vajdaságban.
Törökbecsén sok lakos panaszkodott az út melletti kaptárak miatt.
A törökbecsei méhészeknek figyelniük kell, hova rakják a kaptárakat.
Az emberek nincsenek biztonságban, ha a kaptárak közel vannak az utakhoz.
Az emberek nincsenek biztonságban, ha a kaptárak közel vannak az épületekhez.
Az embereket a méhek megcsíphetik, ha a kaptárak közel vannak az utakhoz.
Az embereket a méhek megcsíphetik, ha a kaptárak közel vannak az épületekhez.


Húsz új parkolóhellyel gazdagodik Törökbecse központja

A megállóhelyek a sportközpont, valamint az általános iskola kis tornaterme között lesznek.

A parkolók június végéig készülnek el, ugyanis Óbecse mellett Törökbecse lesz a házigazdája a Munkásolimpiának, amelyet június 28-a és 30-a között tartanak. A befektetés összköltsége kétmillió dinár.

20 új parkolóhely lesz Törökbecsén

Törökbecse központjában 20 új parkolóhely lesz.

Törökbecse egy város Vajdaságban.
Parkolóhelyekre az autók állnak be.
A 20 új parkolóhely a törökbecsei sportközpont és az általános iskola kis tornaterme között lesz.
Az új parkolóhelyek június végéig elkészülnek.
Azért kellenek új parkolóhelyek, mert Törökbecsén lesz a Munkásolimpia.
A Munkásolimpiára sok ember autóval fog menni, ezért kellenek az új parkolóhelyek.
A Munkásolimpia június 28-tól 30-ig lesz.
A Munkásolimpián az emberek sportolni fognak.
A 20 új parkolóhely építése nagyon drága.


Nőtt a családon belüli bűncselekmények száma Szabadkán

Az év első felében 574 családon és partneri kapcsolaton belüli erőszakos esetet jelentettek a szabadkai Szociális Munkaközpontnak.

Ez 76 százalékkal több, mint az előző év azonos időszakában, amikor 325 bejelentést regisztráltak. Az intézmény illetékesei kiemelték, a rendkívüli állapot idején 185 bejelentést rögzítettek. Az áldozatok többnyire felnőttkorú nők. Az erőszakot elkövetők többségében a szüleikre támadó gyerekek, illetve jelenlegi vagy volt házastársak, valamint élettársi partnerek.

Egyre több a családon belüli bűncselekmény Szabadkán

Egyre több családon belüli bűncselekmény történik Szabadkán.

Idén júniusáig összesen
574 családon belüli
bűncselekményt jelentettek be
a szabadkai Szociális
Munkaközpontnak.
Tavaly júniusáig
325 családon belüli
bűncselekményt
jelentettek be.
Több családon belüli
bűncselekmény történt
idén júniusáig, mint
tavaly júniusáig
Szabadkán.
Idén 2020 van.
Tavaly 2019 volt.
Családon belüli
bűncselekmény például,
amikor a férj megüti
a feleségét, vagy
a szülők bántják a gyereket.
A felnőttkorú nőket
bántalmazzák legtöbbször
Szabadkán.
Felnőttkorú az, aki
betöltötte a 18. életévét.
Legtöbb erőszakot
a szüleikre támadó gyerekek
követik el.
Jelenlegi vagy volt házastársak
és élettársi partnerek is
sokszor követnek el
erőszakot családon belül.
A szabadkai Szociális
Munkaközpontba kell
jelentkezni, ha bármilyen
családon belüli erőszak
történik.
A családon belüli
erőszak tilos.
Nem szabad senkit sem
bántani a családban sem.
Tisztelni és szeretni kell egymást.


184 méternyi új aszfalt Hajdújáráson

Nem csak a városközpontot fejlesztik Szabadkán, a külvárosi helyi közösségekre is odafigyelnek a városvezetők.

A Vajdasági Magyar Szövetség egyik alapvető célkitűzése ezeknek a településeknek a fejlesztése. Ennek szellemében legutóbb a hajdújárási Iskola utca kapott új aszfaltburkolatot.
Hajdújáráson az Iskola utca az elmúlt időszakban a sorban a harmadik, amely új aszfaltburkolatot kapott a Vajdasági Magyar Szövetség közbenjárásának köszönhetően. A közlekedés szempontjából fontos utcáról van szó, ugyanis kerülőútként is használják a helyiek - emelte ki Sövény Rudolf, Hajdújárás tanácselnöke.
„Hajdújárás nagy kiterjedésű település, sok utcát kell rendeznünk. Az elkövetkező időszakban bízom benne, hogy a helyiek által Majkin salaš útnak nevezett útszakasz is járhatóvá fog válni, valamint igyekszünk a felső-hajdújárási utakat is karbantartani. Abból ítélve, hogy mennyi utcáról van szó, nagyon nehéz körbeérnünk, hogy minden utca járhatóvá váljon, de dolgozunk rajta, és bízunk benne, hogy eredményeket is érünk el.”
Közel négy évvel ezelőtt a VMSZ-nek három alapvető célkitűzése volt városvezetés részéről: Szabadka városmagjának megőrzése, Palics fejlesztése, valamint a külvárosi helyi közösségek fejlesztése - mondta a helyszínen Kern Imre, Szabadka alpolgármestere.
„Az idei évben 17 helyi közösségben történnek útjavítások, illetve utcák aszfaltozásai. Ebből több mint 10 külterület, illetve települési helyszínek, ami nagyon fontos, hiszen a külterületeken vannak a nagyobb lemaradások, ezért azokat a helyi közösségeket, illetve területeket kell elsősorban fejleszteni.”
A 184 méter hosszú utca felújításának beruházási értéke 5,6 millió dinár volt.

Új aszfaltot kapott az Iskola utca Hajdújáráson

Új aszfaltot kapott a hajdújárási Iskola utca.

Nagy szükség volt már az út kiaszfaltozására.
Ezt az utat a hajdújárási lakosok kerülőútként is használják.
Így már biztonságosabb a közlekedés ezen az úton is.
A hajdújárási Iskola utca 184 méter hosszú.
Hajdújáráson az Iskola utca az elmúlt időszakban
a harmadik utca, ami új aszfaltburkolatot kapott.
Az utak aszfaltozása a Vajdasági Magyar Szövetség
munkájának eredménye.
A VMSZ nem csak a város központjának a fejlesztésére gondol Szabadkán.
A VMSZ számára fontos, hogy a külvárosi
helyi közösségeket is fejlesszék.
Az idei évben 17 helyi közösségben történnek
útjavítások és utcák aszfaltozása.


Új játszótérrel gazdagodott Piros

A mintegy 8000 lakosú dél-bácskai településen eddig egy játszótér volt. A tartomány támogatásával sikerült újabb helyszínt biztosítani a gyerekeknek. Az új játszóteret kedden adták át rendeltetésének.

Gondtalanul, vígan játszanak a pirosi gyerekek az új játszótéren. Nagyon várták már, hogy egy ilyen helyen tudjanak kikapcsolódni. Sípos Noémi, Piros: „Szeretek hintázni, csúszdázni, libikókázni és mászókázni.”
A mintegy három hektárnyi területen korábban szemétlerakó volt. A helyieknek idén tavasszal sikerült megtisztítani a helyszínt, majd a tartománynál pályáztak arra, hogy játszóteret alakítsanak ki. Kókai Roland, tanácstag, Piros HK: „A tartományi titkárság felismerte ennek a projektnek a jelentőségét és jóváhagyott 300 ezer dinárt, amiből tudtunk játék- és sporteszközöket vásárolni. Ezzel két célt értünk el. A polgárok, akik eddig ide rakták a szemetüket nem rakják már ide, mivel mindenkiben van annyi jó érzés, hogy játszótérre nem rak szemetet, valamint a gyerekek itt valóban játszhatnak.”
Piroson a természetes szaporulat pozitív, a településen sok gyerek van – mondta Kókai Roland. Sok Újvidéken élő fiatal házaspár dönt úgy, hogy itt telepszik meg és itt alapít családot. Ljubomir Ercegovac, tanácselnök, Piros HK: „Tataroztuk, kitisztítottuk ezt a helyszínt, a rendeltetéséhez alakítottuk. Hiszem azt, hogy ezeken a padokon és ebben a természetes környezetben első szerelmek is születnek majd, és a fiataljainkat azokra a pillanatokra is emlékezteti majd ez a játszótér.”
A település jövőre tovább szeretné fejleszteni a játszóteret. Ismét szeretnének pályázni a tartománynál, egyebek mellett egy kerítésre és az utak tatarozására kérnének eszközöket.

Új játszóteret kapott Piros

Kedd november 19-e, tegnap volt.
Piros 1 falu Vajdaságban.
A pirosi lakosok pályáztak
az új játszótér megépítésére.
A pirosi lakosok megnyerték a pályázatot.
A pályázatból kapott pénzből épült az új játszótér.
Piroson eddig csak 1 játszótér volt.
Piroson nagyon örültek a gyerekek
az új játszótérnek.
Az új játszótéren libikóka, csúszda,
mászóka és hinta is van.
Az új játszótér helyén régen
szemétlerakó volt.
Tavasszal a lakosok kitakarították
a helyszínt, és ide épült az új játszótér.
A lakosok a jövőben szeretnék
tovább fejleszteni a játszóteret.
A lakosok kerítést szeretnének építeni
az új játszótérhez.


Csaknem 20 ezer szabadkai van eddig beoltva

Közel 20 ezren vették fel eddig a koronavírus elleni védőoltást a városban. A Szabadkai Egészségház adatai szerint az emlékeztetőoltást 6500-an kapták meg.

Az oltás ellenére azonban tovább nő a fertőzöttek száma. Jelenleg a Szabadkai Közkórház Covid-osztályain 80 fertőzöttet kezelnek, kilencen szorulnak mesterséges lélegeztetésre. Vasárnap 36 pácienst vizsgáltak meg, közülük nyolcat tartottak bent kórházi kezelésen.

Közel 20.000 szabadkai van eddig beoltva

Eddig közel 20.000 szabadkai ember kapta meg a koronavírus elleni védőoltást.

A Szabadkai Egészségház
adatai szerint a második adag vakcinát
már 6.500 szabadkai kapta meg.
Ahhoz, hogy védve legyünk
a koronavírus ellen 2 adag
vakcinát kell kapnunk.
Az első és a második adag
vakcina között legalább
21 napnak el kell múlnia.
Sok ember kapja meg
a koronavírus elleni vakcinát
Szabadkán.
Mégis egyre több a koronavírusos
beteg a városban is.
Jelenleg a Szabadkai Közkórházban
80 koronavírusos beteg van.
A 80 koronavírusos beteg közül
9 betegnek kell
mesterséges lélegeztető.
Mesterséges lélegeztető
annak a betegnek kell,
aki nem tud egyedül lélegezni.


A magyar gyerekek szerbül, a szerbek magyarul tanulnak

Kisiskolások számára tartanak tolerancia tábort Magyarkanizsán.

A Felnőttképzők Regionális Hálózatának szervezésében egy héten át 10 magyar és 10 szerb anyanyelvű gyerek 20 órán keresztül sajátítja el egymás nyelvét. A legfontosabb szavakat, a magyar és a szerb nyelv közötti hasonlóságok felismerését sajátítják el a gyerekek kommunikációs gyakorlatok eszközeivel. Játékosan, barátkozva ismerkednek meg a nyelvekkel.
Csonka Balázs, Magyarkanizsa: "Először megtanultuk, hogy hogy kell köszönni reggel, nappal, este és késő este. Ma fogjuk tanulni a gyümölcsöket. Szerintem eddig könnyű, de gondolom lesz nehezebb is majd ezen a héten."
Az egy héten át tartó táborban naponta négy órát töltenek a gyerekek. Az órákat Vadász Kornélia óvónő vezeti. Úgy véli ez az egy hét sokat segít a gyerekeknek a nyelv elsajátításában, ugyanis az eddigi tudásukat egészíthetik ott ki.
Vadász Kornélia, óvónő: "Rajzolunk, énekelünk, mutogatunk mondókásan, zenét hallgatva, tehát használjuk az internetet. Használjuk az írást, olvasást, mindent tulajdonképpen, amit egy kisiskolás tud, az minden fel van használva és minden téren igyekszem megmozgatni őket."
A toleranciatábor az illetékes tartományi titkárság jóvoltából valósult meg a FERHA Felnőttképzők Regionális Hálózatának szervezésében. Célja, hogy a községben élő fiatalok megismerjék és bátrabban használják egymás anyanyelvét.
Búzás Hedvig, a FERHA elnöke: "Magyarkanizsa község területén nagy probléma a gyerekeknek a nyelvtudás. Olyan értelemben, hogy a magyar gyerekek nem tudnak szerbül, a szerb gyerekek pedig nem tudnak magyarul, de nincs is alkalmuk megtanulni egymás nyelvét. Ezért gondoltuk azt, és az alapvető elképzelésünk az volt, hogy az iskolai közegből kiragadjuk őket és a szünidőben egy játékos körülmények között lehetőséget biztosítunk nekik, hogy egymás nyelvét elsajátítják."
A tábor pénteken zárul, amikor a gyerekek közösen mutatják be szüleiknek a programban tanultakat.

Együtt táboroznak a magyar és a szerb gyerekek Magyarkanizsán

A magyar gyerekek szerbül, a szerb gyerekek magyarul tanulnak a magyarkanizsai táborban.

Tolerancia tábort tartanak Magyarkanizsán.
A tolerancia egymás megértését és elfogadását jelenti.
A tolerancia tábort a kisiskolásoknak szervezték meg.
A táborban 10 magyar és 10 szerb anyanyelvű gyerek
tanulja egymás nyelvét.
A gyerekek 20 órán keresztül tanulhatják egymás nyelvét.
A gyerekek játékosan, mondókázva, barátkozva tanulják meg
egymás nyelvét a tábor ideje alatt.
A tábor egy hétig tartott.
A gyerekek naponta 4 órás foglalkozáson vettek részt.
Az órákat Vadász Kornélia óvónő vezeti.
A tolerancia tábor célja, hogy a magyarkanizsai fiatalok
megismerjék és bátrabban használják egymás anyanyelvét.
A tábor ma fejeződik be.
Ma július 7-e, péntek van.
A gyerekek ma közösen mutatják be szüleiknek
a programokon tanult ismereteiket.


Száz bográcsban rotyogott a zúzapörkölt a csantavéri új szigeten

A falunap mai programja gyalogtúrával és röplabdaversennyel kezdődött. Vajdaság-szinte minden részéről érkeztek látogatók, versenyzők és vendégek.

A völgyparti hagyományőrzők első alkalommal vettek részt a csantavéri falunapok keretében megrendezett főzőversenyen. Ódri Margaretta szerint nem olyan nagy ördöngösség a zúzapörkölt. „Eláruljuk a titkot, hogy egy krédli tyúkot beletettünk, az az alapja, hogy valami kis szaftja legyen, a hagymát azzal dinszteltük meg, és utána tettük bele a zúzát majd a törött paprikát. Alapanyag nem sok minden fűszer, csak só, bors és egy kis piros paprika. A paradicsomot nélkülözzük, mert azt meg kellene hámozni, összeaprítani.”
A zúzából készült ételeket kevesen tudják kellőképpen elkészíteni - véli a főzőverseny zsűrijének elnöke, a felsőhegyi Ősz Szabó Imre. „Nagyon tudni kell elkészíteni, összeszabdalni, a hártyát leszedni róla, és akkor általában a zúzát úgy ajánlatos lefőzni, hogy fölforralják a vizet, majd a vizet leöntik és aztán a pörkölt alapra teszik. A zúzának van egy titka, hogy mint a húslevest, végig lassan kell főzni, akkor puhul meg szépen. Mert ha zavarjuk végig, akkor a zúza összerándul és kemény.”
Minden adott volt a csantavéri új szigeten ahhoz, hogy a kilátogatók egy kellemes napot tölthessenek el. Foci-, röplabda-, kosárlabdapálya, strandolás, horgászás és a kicsik részére kialakított ugrálóvár, valamint kézműves foglalkozás mellett a kilátogatók az óriás bográcsban rotyogó bablevesből is ehettek.
András Gyuricsin Attila, tanácselnök, Csantavér HK: „Annyit kell tudni, hogy ez már a 10-ik éve, hogy a zúzapörkölt-főzőverseny van Csantavéren. Ezt a hagyományt nem szabad megszakítani, erről már híresek vagyunk. Most egy nagyon pici híján fél tonna zúzát kellett biztosítanunk a résztvevőknek. Ez jó, mert ez egy növekvő trendre utal. Azt tudom mondani, hogy a résztvevő csapatok száma eléri a százat.”
Míg folyt a zúzapörkölt-főzőverseny, a színpadon a helyi egyesületek alkalmi műsorral szórakoztatták az érdeklődőket.

100 bográcsban rotyogott a zúzapörkölt Csantavéren

Szombaton is érdekes falunapi programokkal várták az érdeklődőket Csantavéren.

Szombat június 18-a, tegnap volt.
A falunap szombati programja gyalogtúrával
és röplabdaversennyel kezdődött.
A csantavéri falunapra Vajdaság minden részéről
érkeztek látogatók, versenyzők és vendégek.
A falunap alkalmából főzőversenyt is
szerveztek a csantavéri új szigeten.
100 bográcsban rotyogott tegnap
a zúzapörkölt a főzőversenyen.
Idén 10. alkalommal szervezték meg
a zúzapörkölt főzőversenyt a faluban.
Az érdeklődőket nagyon sok
program várta a csantavéri falunapon.
Focipálya, röplabdapálya, kosárlabdapálya,
strandolás, horgászás, a gyerekek számára
kialakított ugrálóvár és kézműves foglalkozás
is várta a kilátogatókat a csantavéri új szigeten.
Tegnap a helyi egyesületek ünnepi műsorral
szórakoztatták a résztvevőket.


Csomagot osztottak a Vöröskereszt hetén született babáknak

Május 8-a és 15-e között összesen 21 gyermek látott napvilágot Szabadkán.

Babakelengyét és higiéniai termékeket kaptak azok a babák, akik a Vöröskereszt hetén születtek a Szabadkai Közkórházban. Május 8-a és 15-e között összesen 21 gyermek látott napvilágot a városban, 8 lány és 13 fiú. A csomagokat a szabadkai Vöröskereszt épületében vehették át a babák és szüleik.
Büszkén tartja karjaiban gyermekét Nebojša. Teodóra a Tumbas család első gyermeke, aki édesapja szerint aránylag nyugodt baba, de ha úgy adódik torkaszakadtából mutatja meg ki a főnök házban.
"Ő a mi Teodóránk. Május 10-én született. Amint kiderült, a Vöröskereszt hetében. Örülünk, hogy gondoltak ránk, szülőkre, hiszen ő az első gyermekünk."
Bajusz Fruzsina 49 centivel és 3100 grammal jött világra. Nagy volt az öröm amikor megtudták, hogy bővül a család. A közeljövőben pedig egy testvérrel szeretnék megajándékozni a kis Fruzsinát.
"Május 10-én született, 11 óra 50 perckor. Nagyon jó kislány. Jól alszik, nyugodt baba és reméljük, hogy a testvérei is ilyenek lesznek, hogyha sorra kerül majd."
A csomagok többek között babakelengyét, zoknit, törölközőt, hőmérőt, sampont, törlőkendőt és testápoló krémet is tartalmaztak.
Nevena Lukić, a szabadkai Vöröskereszt munkatársa: "Három baba, akik május 8-án születtek már megkapták a csomagokat a Szabadkai Közkórházban. Ma pedig a többi 18 baba egy kis rendezvény keretében kapja meg, hogy együtt ünnepelhessük meg a csodálatos pillanatot."
Az ajándékozást 30. alkalommal szervezték meg, amelyhez a babacsomagokat a szerbiai, a higiéniai csomagokat pedig a vajdasági vöröskereszt biztosította.

Csomagokat osztott ki a Vöröskereszt újszülötteknek

Május 8-a és 15-e között összesen 21 gyermek született Szabadkán.

A 21 újszülött gyermek közül
8 lány és 13 fiú.
Babaholmikat és tisztálkodási termékeket
kaptak ma azok a babák, akik a Vöröskereszt hetén
születtek a Szabadkai Közkórházban.
Ma június 15-e, szerda van.
Az ajándékcsomagokat a szabadkai
Vöröskereszt épületében vehették át
a babák és a szülők.
A csomagok babaholmit, zoknit,
törölközőt, hőmérőt, sampont, törlőkendőt
és testápoló krémet is tartalmaztak.
Az ajándékozást 30. alkalommal szervezték meg.
A babacsomagokat a szerbiai vöröskereszt,
a tisztálkodási csomagokat pedig
a vajdasági vöröskereszt biztosította
a babáknak és szülőknek.


Aszfaltburkolatot kapott Csantavéren a Boris Kidrič utca

Szabadka város területén további hat helyi közösségben várhatók hamarosan hasonló beruházások, amelyek összértéke mintegy 132 millió dinár. Az eszközöket a tartományi Nagyberuházási Igazgatóság biztosította.

A megújult csantavéri Boris Kidrič utcát megtekintették a szabadkai önkormányzat és a Vajdasági Magyar Szövetség képviselői. Elhangzott, a faluban példaértékű a lakosság és a helyi vezetőség közötti együttműködés, aminek eredménye a falu folyamatos szépítése, újítása. A 300 méter hosszú utca aszfaltozásával 25 család mindennapjai váltak könnyebbé.
Góli Csilla, kommunális ügyekkel és fejlesztésekkel megbízott tag, Szabadka VT: „Ez a beruházás konkrétan itt Csantavéren 8 millió 22 ezer dinárból valósult meg, de ez nem egy egyedülálló projekt most a város területén, hat másik helyi közösségben valósulnak meg hasonló infrastrukturális beruházások, ugyanis a város pályázott a tartományi Nagyberuházási Igazgatóságnál, és 132 millió 780 ezer dinár értékben hasonló beruházások valósulnak meg. Tehát mint mondtam, hat helyi közösségben, Csantavéren kívül Hajdújáráson, Makkhetesen, a Vasutas településen, Kisradanovácon.”
Csantavéren folyamatosan igyekeznek karbantartani az utakat, ahol szükséges, kátyúznak – mondja a helyi közösség elnöke. Nemrégiben több utcát mart aszfalttal javítottak fel, hogy könnyebbé tegyék a közlekedést.
András Gyuricsin Attila, elnök, Csantavér HK: „Egy utca kiaszfaltozása nagyon nagy életminőség javítás, és a mindennapjaink életminőségének fontos javítása, úgyhogy hálásan köszönjük a városi társainknak, hogy sikerült ezt a projektet is megvalósítani. Aktívan dolgozunk, hogy a többi aszfaltozásra váró utcát is kijavítsuk.”
Az illetékesek elmondták, hogy a csantavéri I. Dózsa utca aszfaltozásának a tervei is folyamatban vannak. Szabadka város területén tíz helyi közösség aszfaltozási tervei már elkészültek, idén pedig újabb hat utcára fogják kidolgozni.

Új aszfaltburkolatot kapott Csantavéren a Boris Kidrič utca.

Ez az utca korábban már rossz állapotban volt.
A Boris Kidrič utca 300 méter hosszú.
A teljes 300 méteres utcát kiaszfaltozták Csantavéren.
Az utca aszfaltozásával 25 család mindennapjai váltak könnyebbé.
Csantavéren folyamatosak a fejlesztések.
A tervek szerint a többi aszfaltozásra váró utcát is
ki fogják javítani Csantavéren.
A csantavéri I. Dózsa utca aszfaltozásának a tervei is
folyamatban vannak.
Szabadka város területén 10 helyi közösség
aszfaltozási tervei már elkészültek.
Szabadka város területén további 6 helyi közösségben várhatók
hamarosan hasonló útfelújítások.
Útfelújítások lesznek még Hajdújáráson, Makkhetesen,
a Vasutas településen és Kisradanovácon.


Covid-19 rendelőket jelöltek ki Szabadkán

A szabadkai Covid-19 rendelők a Harambašić utcai tüdőgondozóban és a Kumičić utcai 1-es számú rendelőben találhatók.

A felső légúti panaszokkal jelentkező pácienseket ezek fogadják napi 24 órában, a hét minden napján.
Szerbiában a vírus tüneteit észlelőknek már nem telefonon kell jelentkezniük. Amennyiben nehézlégzést, hőemelkedést, köhögést tapasztalnak, az erre kijelölt egészségházban fogadják őket. Berislav Vekić egészségügyi államtitkár korábban elmondta, a cél az, hogy az emberek idejében, még az első tünetek észlelésekor jelentkezzenek, és hogy tehermentesítsék a kórházakat. „Észrevettük, hogy a polgárok elég későn jelentkeznek vizsgálatra, már a harmadik, negyedik napon, amikor már magas lázuk van. Ez súlyosbítja a klinikai képet, és nehezíti a gyógykezelést. Emellett csökkenteni kívántuk a betegek számát a kórházakban és a fertőző betegségek klinikáján.”
A speciális Covid-19 rendelők a kijárási tilalom idején is fogadják a pácienseket - mondja Berislav Vekić egészségügyi államtitkár: „Miután az egészségházban megvizsgálták a beteget, eldöntik, hogy szükség van-e további diagnosztikára. Ez pedig a tüdőröntgen, hogy kizárják a tüdőgyulladást, vagy kiegészítő biokémiai elemzések, a leukocitaképlet meghatározása. Csak amikor már teljesen összeáll a kép a páciens állapotáról, akkor küldik másodlagos kezelésre, illetve önkaranténba.”
Szabadkán tehát a Harambašić utcai tüdőgondozóban, illetve a Kumičić utcai 1-es számú rendelőben fogadják a felső légúti panaszokkal jelentkező pácienseket. Mindkét intézmény 24 órás ügyeletet tart a hét minden napján. A többi egészségház munkaideje a rendkívüli helyzet ideje alatt változhat, így mielőtt útnak indulnak, érdemes telefonálni. Szintén fontos, hogy a Zmaj Jova utcai rendelő jelenleg zárva tart.
A Harambašić utcai tüdőgondozó telefonszáma: 024/546-104, 065/918-55-77 és 065/915-55-38.
A Kumičić utcai 1-es számú rendelő telefonszáma: 065/918-55-78 és 065/918-56-02.

Koronavírus rendelők Szabadkán

Covid 19 rendelőket jelöltek ki Szabadkán.

Covid 19 a betegség
hivatalos neve.
A rendelő ugyanaz, mint az egészségház.
A koronavírus rendelőkben
orvosok és egészségügyi nővérek
dolgoznak.
A Covid 19 rendelőkbe
azok az emberek mennek,
akik úgy érzik,
hogy elkapták a koronavírust.
A koronavírusos beteg köhög,
nehezen veszi a levegőt, és lázas.
Az egyik Covid 19 rendelő
a Harambašić utcai tüdőgondozóban
van Szabadkán.
A Harambašić utcai tüdőgondozó telefonszáma:
024/546-104,
065/918-55-77
és 065/915-55-38.
A másik Covid 19 rendelő
a Kumičić utcai 1-es számú
rendelőben van Szabadkán.
A Kumičić utcai 1-es számú rendelő telefonszáma:
065/918-55-78
és 065/918-56-02.
A két Covid 19 rendelő
napi 24 órában nyitva van
Szabadkán.
A két Covid 19 rendelő
minden nap nyitva van
Szabadkán.
A 2 rendelő a kijárási tilalom
idején is várja a betegeket.


Új aszfalt Bácskossuthfalván

Leaszfaltozták Bácskossuthfalván a Táncsics Mihály utca egy szakaszát. A napokban kezdődik a kátyúzás is a faluban. A munkálatokat a bácskossuthfalvi helyi közösség és a topolyai önkormányzat eszközeiből valósították meg.

Az új aszfaltburkolatra nagy szükség volt már a Táncsics Mihály utcában Bácskossuthfalván. Az iskola és az óvoda is itt található, így rendkívül forgalmas.
Tímár Valéria, Bácskossuthfalva: „A helyi közösségben nagyon rosszak voltak az utak, nagyon elhasználódottak már, és nagyon időszerű volt ennek az utcának a betonozása, mivel nagyon forgalmas utcáról van szó, és az iskola miatt is. A gyerekek végett nagyon szükséges, és reméljük, hogy ezentúl is folytatódik ez a munka."
A tervdokumentációt a bácskossuthfalvi helyi járulékból készíttették el, a munkálatokat Topolya önkormányzata támogatta.
Papp László, tanácselnök, Bácskossuthfalva HK: „Topolya önkormányzatának fejlesztési alapjából valósult meg, összesen 4,6 millió dinárba került, de nem ez az útszakasz, mert ez csupán 104 méter hosszú, hanem ebben benne van a kátyúzás az egész falu területén. Annak a tervdokumentációja elkészült, ez majd a következő napokban fog folytatódni. Hatvan tonna betont fognak a kátyúzáskor felhasználni."
A helyi közösség további utcák aszfaltozását tervezi.

Új aszfalt Bácskossuthfalván

Új aszfalt került Bácskossuthfalván a Táncsics Mihály utca 1 részére.

Nagy szükség volt ebben az utcában az aszfaltozásra,
mert már nagyon rossz volt az út.
Ebben az utcában található az iskola
és a falu óvodája is.
Ez miatt ez az utca nagyon forgalmas.
Az újonnan aszfaltozott úton könnyebb
és biztonságosabb lesz a közlekedés.
A napokban kezdődik a kátyúzás is a faluban.
A helyi közösség további utcák
aszfaltozását tervezi a következő időszakban.
Az aszfaltozás ugyanaz, mint a betonozás.


Levendula és jótékonykodás

A hétvégén minden a levenduláról szól a szabadkai Vasutas Helyi Közösségben. A Jótékonysági Levendulanapok idén tíz éves, aminek nem csak közösségépítő szerepe, hanem jótékony célja is van.

Levendulacsokrok, kézműves termékek, illóolajak, szappanok. Minden erről a különleges gyógynövényről szólt a szabadkai Vasutas telepen.
Đivanović Lívia: „Vannak azok a kis tasakok, amiket beteszek a szekrénybe. Vázába is rakom. Szappant is vettem. Nagyon szeretem az illatát is.”
Békésapáti T. Zsófia, kiállító: „Minden évben el szoktam látogatni, nagyon szeretem a levendulát. Nemcsak a jótékony hatása miatt, hanem dekorációként is otthon. Tele van a ház ilyen apró kézműves dolgokkal, minden ami levendula.”
Ivanić Elizabeth elmondta, az utóbbi időben egyre nagyobb az érdeklődés a levendulaolaj iránt, ugyanis a házipatika elengedhetetlen részévé vált. „Ezt lehet a bőrre kenni, masszírozni. A levendula fájdalomcsillapító is. Gyulladáscsökkentő hatású. Illetve használom a harmónia, nyugtató tinktúrában is. Mert ugye belsőleg is nyugtató hatása van a levendulának.”
Békésapáti T. Zsófia a hagyományos öblítő helyett is levendulát használ. „Gyapjúból is készítettünk ilyen kis illatos, puhító labdácskákat. Azokat itt is el tudják készíteni a gyerekek. Érdekessége még a gyapjúlabdának, hogy erre is levendulaolajat csepegtettünk és ha berakjuk a mosógépbe, akkor illatosítja és puhítja is a ruhát.”
Vajdaságban is egyre többen foglalkoznak levendulatermesztéssel.
Bognár Pásztor Hajnalka, mezőgazdasági ügyekkel megbízott tanácstag, Szabadka VT: „Nálunk is és Magyarországon is Tihany környékén, elterjedt a termesztése. Itt nálunk fejlődő félben van. Tudok egy pár gazdaságot, akik nagyobb területen gazdálkodnak ezzel a növénnyel. Nem túl komplikált a termesztése. Nem túl igényes növény, ami a talajt illeti. Homokterületeken is megterem.”
Tíz évvel ezelőtt szervezték meg először a Jótékonysági Levendulanapokat. Az esemény fő célja a levendula, mint virág megismerése, valamint a közösségépítés.
Rózsa Ramóna, a VMSZ Női Fórum helyi szervezetének elnöke: „Nagy gondolkodás közepette jött az az ötlet, hogy legyen levendula. Ugye a levendulát sokan ismerik, sokan hallottak már róla. De nagyon sokan nem tudják, hogy mire jó és hogy milyen hatást tud kiváltani az emberekből. Ebből kifolyólag úgy gondoltuk, hogy akkor a Vasutas település helyi közösség napja legyen a levendula napok.”
A levendulanapokon befolyt összeget, mint minden évben, most is jótékony célra fordítják a szervezők. Idén is nehéz anyagi körülmények között élő gyermekeknek szánják tanszercsomagok vásárlására.

Levendulanapok Szabadkán

Jótékonysági Levendulanapokat tartanak a hétvégén a szabadkai Vasutas Helyi Közösségben.

A levendulanapok tegnap kezdődtek
és ma is folytatódnak a szabadkai Vasutas Helyi Közösségben.
Tegnap július 1-je, szombat volt.
Ma július 2-a, vasárnap van.
10. alkalommal szervezték meg
a Jótékonysági Levendulanapokat.
A levendulanapokon minden a levenduláról szól.
Levendulacsokrok, kézműves termékek, illóolajak
és szappanok is megtalálhatóak a szabadkai levendulanapokon.
A levendula egy különleges gyógynövény.
Egyre többen használják gyógyításra is a levendulát.
A levendulaolajat bőrre is lehet kenni, belemasszírozni.
A levendula fájdalomcsillapító és gyulladáscsökkentő is.
A levendula gyönyörű dekoráció is.
Vajdaságban egyre többen foglalkoznak levendulatermesztéssel.
A Jótékonysági Levendulanapok célja
megismertetni a levendulát, mint virágot az emberekkel.
A levendulanapokon összegyűjtött pénzt
jótékonysági célra fordítják a szervezők.
Idén is szegény sorsú gyermekeknek vásárolnak
tanszercsomagot a szervezők.


Újranyit a szabadtéri virágpiac Újvidéken

Májusban minden héten pénteken 8 és 20 óra között és szombaton, 8-tól 19 óráig várják majd a vásárlókat.

A piac a megszokott helyén, azaz SPENS épülete előtt lesz. A szervezők elmondták, virágok, palánták, és egyéb kertészeti felszerelések hatalmas választéka várja a látogatókat. A szervezők mindenkit megkérnek, hogy a piac látogatásakor tartsák magukat a jelenlegi járványügyi előírásokhoz.

Májusban újranyit a szabadtéri virágpiac Újvidéken.

Újvidék 1 nagyváros Vajdaságban.
Májusban minden pénteken és szombaton
várni fogja a virágpiac a vásárlókat Újvidéken.
Májusban minden pénteken reggel 8 órától
este 8 óráig lesz nyitva a virágpiac Újvidéken.
Májusban minden szombaton reggel 8 órától
este 7 óráig lesz nyitva a virágpiac Újvidéken.
A szabadtéri virágpiac a SPENS épülete előtt lesz.
A SPENS 1 nagy épület Újvidéken.
A szabadtéri virágpiacon virágokat,
palántákat és különböző kertészeti eszközöket
lehet majd vásárolni májustól.
Az újvidéki szabadtéri piacon is fontos lesz
betartani a koronavírus elleni óvintézkedéseket.
Ez azt jelenti, hogy kötelező a maszk
viselete és az emberek közötti távolságtartás.


A pótmunkálatok 63,2 millió dinárba kerülnek. A talajvíz 60 centiméter, meg kell találni a szivárgás forrását, és szigetelni is kell - írja a szabadkai média. Ez 90 napos csúszást jelent.

A Szabadkai Népszínház az észak-bácskai város egyik legrégibb épülete, az 1850-es években épült. A felújítása már régóta húzódik, ezért a helyiek már nagyon várják, hogy befejeződjenek a munkálatok.
Cvijin Kálmán Zita: „Nagyon várom már, hogy a színház befejeződjön, mert mégis ez Szabadka egyik jelképe. Úgy gondolom a szabadkaiak nagyon szeretik ezt az épületet.”
A kivitelezőnek az egy éve aláírt szerződés szerint 300 nap állt a rendelkezésére, hogy az átépítés VII-es és VIII/0-s szakaszait befejezze. Időközben azonban kiderült, hogy pótmunkálatokra van szükség. Az új épületrészben ugyanis feltört a talajvíz. A szivattyúzás és az egyéb nem tervezett munkálatok miatt több millió dinárral emelkedtek a költségek.
Jasenka Mlavrazić: „Azt hiszem két éve mondták, hogy elkészül. Noha most hallottuk, hogy problémák vannak a talajvízzel, a plusz költségekkel. Várjuk. Jó lenne befejezni, hogy egy rendes színházunk legyen. Úgy gondolom, hogy ezt Szabadka város megérdemli.”
A Szabadkai Népszínház munkálataival kapcsolatban megkerestük a szabadkai önkormányzatot is. Közleményükben azt írják, a Népszínház munkálatainak VII-es és VIII/0-s szakaszai a végéhez közelednek. A kivitelezéskor kiderült, hogy további munkálatokra van szükség. Ezért a már korábban aláírt szerződés szerint a munkát a kruševáci illetőségű Morava In végzi majd. A beruházás értéke mintegy 63,2 millió dinár adó nélkül. A pótmunkálatok elvégzésére 90 nap áll majd a kivitelező rendelkezésére.
A Szabadkai Népszínház épületének a felújítása egyébként 12 éve tart.

Talajvíz miatt késik a Szabadkai Népszínház felújítása

Talajvíz van a Szabadkai Népszínház pincéjében.

Talajvíz akkor van, amikor sok eső esik.
Talajvízkor sok víz van a házak pincéjében.
Talajvízkor sok víz van a Szabadkai Népszínház pincéjében is.
A talajvíz miatt késik a Szabadkai Népszínház felújítása.
A talajvíz miatt nem tudnak a munkások dolgozni.
A talajvíz miatt 90 nappal késik a Szabadkai Népszínház felújítása.
A Szabadkai Népszínház nagyon régi épület.
A Szabadkai Népszínházat már régóta újítják.
A Szabadkai Népszínházat már 12 éve újítják.
A szabadkai emberek már nagyon várják, hogy befejezzék a Szabadkai Népszínház felújítását.
A Szabadkai Népszínház felújítása nagyon sok pénzbe kerül.


Rajzkiállítás a szabadkai Jovan Jovanović Zmaj Általános Iskolában

A március a tehetségek hónapja a szabadkai iskolában.

Gyermekrajz-kiállítással kezdte márciusi rendezvénysorozatát a szabadkai Jovan Jovanović Zmaj általános iskola. A kiállítás az általános iskola most negyedik osztályos tanulóinak négy éves képzőművészeti alkotásaiból jött létre. A program a Kárpát-medencei Tehetségsegítő Alapítvány támogatásával valósult meg.
Ahmetogić Hanna negyedik osztályos. A gyermekkora óta a rajz, a festészet az egyik kedvenc időtöltése. „A szabad téma a kedvencem. Volt egyszer meseország, az is nagyon tetszett. Akkor mindent beleadtam, hogy az tényleg meseország legyen.”
Varga Polyák Boglárka szintén negyedik osztályos tanuló. Elmondta, hogy ő akkor tud igazán jót alkotni, ha rábízzák a témaválasztást. „Szeretek sok mindent rajzolni, de általában a legkönnyebb dolgokat élvezem, mert ha nagyon nehéz, akkor sokat szenvedek velük. Meg sokszor újra kell kezdenem, mert elrontom. De végül, ha sokat rajzolok, meg sokat dolgozok rajta akkor a végén sikerülni fog.”
Babcsányi Léna médiaházunk egykori rajzpályázatán ért el első helyezést. Elmesélte, számára ez nagy lökést adott ahhoz, hogy folytassa a rajzolást. „Másodikos voltam, amikor a Pannon TV-nek kaparós technikával lerajzoltam a családomat, ajándékokkal. A nyereményem egy tablet volt.”
Grubanov Martinek Emília osztálytanító osztályába 17 gyermek jár. Elmondta a gyerkőcökkel első osztálytól kezdve részt vettek képzőművészeti pályázatokon, mivel látta, hogy tehetségesek. Négy év alatt 12 országban értek el sikereket, amire nagyon büszkék. „A pannón látható rajzok, már nem az eredeti munkák. Az eredeti munkák elkerültek pályázatokra. A négy iskola év alatt a világ tizenkét országából érkeztek díjak. Büszkén mondom azt, hogy az osztályomban nincs egyetlen egy olyan tanuló sem, akinek legalább egy díja nem érkezett volna egy rangos nemzetközi pályázatról.”
A kiállítást a Kárpát-medencei Tehetségsegítő Alapítvány támogatásával szervezték. Pap Dragica, pedagógus, Jovan Jovanović Zmaj, Szabadka: „Mi 2020-ban kezdtük ezeket a tehetség napokat. A neve az, hogy Zmaj ifjú tehetségei. A covid miatt ez tavaly elmaradt. Most ebben az évben úgy gondoltuk, nem egy eseményről lesz szó, hanem egy egész hónapról. Ezzel a kiállítással kezdtük a tanító néni munkáját, ami összefoglalja a négy évet. A kövező az ifjú tehetségek program lesz.”
A kiállítás megnyitóját közös zenéléssel és ünnepléssel zárták.

Rajzkiállítás a szabadkai iskolában

Rajzkiállítást tartottak a szabadkai Jovan Jovanović Zmaj Általános Iskolában.

A rajzkiállítást tegnap nyitották meg
a szabadkai iskolában.
Tegnap március 3-a, csütörtök volt.
Március a tehetséges gyerekek hónapja
a szabadkai iskolában.
Márciusban több érdekes program is lesz szervezve
a gyerekek számára
a Jovan Jovanović Zmaj Általános Iskolában.
Márciusban az első program
a gyermekrajz-kiállítás volt a szabadkai iskolában.
A kiállítás az általános iskola
most negyedik osztályos tanulóinak
4 éves képzőművészeti alkotásaiból jött létre.
A megkérdezett tanulók elmondták,
hogy nagyon szeretnek rajzolni.
A negyedik osztályosok tanítója elmondta,
hogy a gyerekekkel már első osztály óta
részt vesznek rajzversenyeken.
A tanító néni azt is elmondta,
hogy a gyerekek rajzai mindig jól sikerülnek,
és nagyon büszke a tanulóira.
A negyedik osztályosok tanító nénijét
Grubanov Martinek Emíliának hívják.
A gyermekrajz-kiállítás megnyitója
közös zenéléssel és ünnepléssel fejeződött.


Újabb kerékpárvásárlási pályázat Újvidéken

Újvidék városa harmadik alkalommal írja ki a kerékpárvásárlás támogatására irányuló pályázatot. Az első két körben több mint 17 ezren jelentkeztek, ebből 1500 lakos kapott 10-10 ezer dinárt. A támogatás célja a biciklis kultúra támogatása.

A téli hidegebb, de különösen a csapadékosabb időszakban kevesebben pattannak nyeregbe, ám az időjárás enyhülésével egyre több kerékpárossal találkozhatunk Újvidék utcáin. A várost átszelik a kerékpárutak, így szinte zavartalanul el lehet jutni két keréken egyik végéből a másikba.
Pupavac Erzsi: „Újvidéken nagyszerű kerékpározni. Már évek óta kerékpárral járok munkára és mindenfelé. Összejárom a teljes várost rövid idő alatt, úgyhogy nekem nagyon beválik a biciklizés Újvidéken. Most az utakat is javítják, ami nagyon sokat jelent.”
Újvidéken 40 ezernél is többre becsülik a kerékpárosok számát, akiknek 100 kilométernyi úthálózat áll a rendelkezésükre. Az Újvidéki Kerékpáros Kezdeményezés folyamatosan rámutat az infrastruktúra fejlesztésének fontosságára, valamint a kerékpárvásárlás támogatásának ötlete is tőlük származik.
Vladimir Zdravković, az Újvidéki Kerékpáros Kezdeményezés elnöke: „Az infrastruktúra fejlődik, épülnek új kerékpárutak. Úgy gondolom, hogy egy nagyon-nagyon szép helyzetbe jutottunk a városokban, és vannak emberek, akik meghallgatják az észrevételeinket, az ajánlatainkat, és ezzel együtt a dicséreteket is, amikor valami jót csinálnak a városban.”
A harmadik körben a város 18 millió dinárt szán a kerékpárvásárlás támogatására, amire 1800 lakos tud majd sikeresen pályázni. Miután kiválasztják az egyesületet, amely lebonyolítja a projektet, online lehet majd jelentkezni.
Mira Radenović, környezetvédelemmel megbízott tag, Újvidék Városi Tanácsa: „Ami egy kicsit más lesz most, az az, hogy nem csak az online jelentkezés alkalmával kell a leggyorsabbnak lenni, hanem tudni kell ezt-azt a kerékpáros kultúráról is Újvidéken, de a környezetvédelemről és a környezet, valamint a kerékpározás kapcsolatáról is. Tehát miért fontos, hogy kerékpárral közlekedjünk, és miért a kerékpár az egyik legjobb közlekedési mód a környezet szempontjából Újvidéken.”
A válasz erre pedig, egyebek között az, hogy a kerékpár nem szennyezi a környezetet, mivel nincs gázkibocsájtás, valamint az egészségünkre is nagyon jó hatással van.

Újabb kerékpárvásárlási pályázatra jelentkezhetnek az újvidéki lakosok.

Újvidék 1 nagyváros Vajdaságban.
Újvidék városa harmadik alkalommal
írja ki a pályázatot kerékpárvásárlásra.
Az első 2 körben több mint
17 ezer újvidéki lakos jelentkezett
a kerékpárvásárlási pályázatra.
Az első és második körben is
10 ezer dináros támogatást nyertek
a jelentkezők kerékpárvásárlásra.
A támogatás célja, hogy minél több lakos
kerékpározzon Újvidéken.
Kerékpárral közlekedni sokkal egészségesebb,
mint például autóval.
A kerékpározás nem szennyezi a környezetet.
Újvidéken nagyon sok a kerékpárút,
ezért könnyen lehet a városban
kerékpárral közlekedni.
Újvidéken még több kerékpárút épül a következő időszakban.
A harmadik kerékpárvásárlási pályázaton
1800 lakos tud majd támogatást nyerni
kerékpárvásárlásra.
Az interneten keresztül lehet majd jelentkezni
a kerékpárvásárlási pályázatra.


A 13 millió dinár értékű, teljesen felszerelt járművet Stevan Bakić, Szabadka polgármestere adta át az egyesületnek.

Korszerű tűzoltókocsival bővült a szabadkai Matica Önkéntes Tűzoltó Egyesület eszköztára. Szabadkán 1865-ben a polgári szövetség indítványozására hozták létre az első tűzoltóságot. Ettől kezdve egészen napjainkig rendíthetetlenül harcolnak a tűzzel.
Tomislav Kovač a szabadkai Matica Önkéntes Tűzoltó Egyesület elnöke elmondta, hogy az újonnan érkezett jármű hatalmas segítséget fog nyújtani nekik a munkájuk végzése során. „Ezúton szeretném megköszönni a városvezetésnek, Stevan Bakić polgármesternek, hogy felismerték az önkéntes tűzoltóágazat fejlesztésének szükségességét. Ez a jármű nem is kerülhetett volna jobb helyre. Itt maximálisan kihasználjuk a lehetőségeit a szabadkai tűzoltó- és mentőegységgel együtt annak érdekében, hogy minél nagyobb biztonságot biztosítsunk a polgáraink számára.”
Stevan Bakić, Szabadka polgármestere a tűzoltóság több mint 150 éves múltja mellett, a tűzoltók munkájának elismerése végett és az általuk kifejezett igény miatt határozott úgy, hogy Szabadka Városa egy új tűzoltókocsit biztosít az egyesület számára, hogy továbbra is eredményesen végezhessék munkájukat. „Tanúi vagyunk a tűzoltóság tagjainak kifejezett és változatos tevékenységének, széles körben. Kezdve a képzésektől és szemináriumoktól az egyesület tagjai számára, az oktató jellegű előadásokon keresztül az iskolákban, egészen a különböző, egyedül végrehajtott bevetésekig és az együttes erővel végrehajtott tűzoltásig.”
A polgármester hozzátette, hogy Szabadka Város továbbra is nagy támogatója lesz az önkéntes tűzoltóságnak, mert soha nem szabad elhanyagolni a polgárok iránti felelősséget. Így ez az új tűzoltókocsi a hatalmas köszönet és a hála jele is.

Tűzoltókocsit kapott a szabadkai Matica Önkéntes Tűzoltó Egyesület

Korszerű tűzoltókocsit kapott a szabadkai Matica Önkéntes Tűzoltó Egyesület.

A korszerű és teljesen felszerelt járművet
Stevan Bakić, Szabadka polgármestere adta át tegnap az egyesületnek.
Tegnap április 22-e, hétfő volt.
Tomislav Kovač, az egyesület elnöke elmondta, hogy
az új jármű hatalmas segítséget jelent munkájuk végzése során.
Az új járműnek köszönhetően az önkéntes tűzoltók
még nagyobb biztonságot tudnak nyújtani a lakosok számára.
A polgármester elmondta, hogy
Szabadka Város továbbra is nagy támogatója lesz
az önkéntes tűzoltóságnak.
Ezért az új tűzoltókocsi a hatalmas köszönet és a hála jele is.


Megújult környezetben várja látogatóit a Zentai Baba-Mama Klub

Teljes egészében megújult, bababarát környezetben várja mindazon érdeklődőket a Zentai Baba-Mama Klub, akiknek segítségére lehetnek a szülésre felkészítő időszakban, és azon túl is, többek között szoptatási tanácsadással is.

A szombaton átadott modern helyszín közösségi összefogásból nyerhette el mostani formáját.
Kiss Noémi háromgyermekes édesanyaként első gyermeke születése előtt csatlakozott a hiánypótló előadásokat és eseményeket kínáló közösségi térhez.„Igazából az első előadások óta részt veszek a klub munkájában, ami nagyon hasznos volt, hiszen azelőtt a városban nem létezett szülésfelkészítő, szoptatás felkészítő, az igény szerinti szoptatásról itt hallottunk először. A laktációs tanácsadásról, a hordozásról, annyi minden tevékenységgel foglalkozik a klub, hogy hihetetlen. Ez egy óriási űrt töltött itt be Zentán és a környező községekben is.”
A szervezet fennállása óta mindeddig csaknem 600 megvalósított programot tudhat maga mögött, amelynek összesen több mint 20 ezer résztvevője volt. A közösségi oldalon is több mint 22 ezren követik munkásságukat.
Tomić Edina, elnök, Zentai Baba-Mama Klub: „Másfél éve tart a felújítás, amely idő alatt elképesztő összefogás zajlott. Vállalkozók, cégek, egyesületek, hírességek, magánszemélyek és családok is az ügy mellé álltak és önzetlenül segítettek. A mai napon nemcsak egy termet adunk át, hanem egy lehetőséget a családoknak, hogy összekapcsolódjanak, hogy szép emlékeket gyűjtsenek és maradandó közös élményeket éljenek át. Remélem, hogy ez a terem számtalan boldog pillanatnak, szeretetteljes találkozásnak is, vidám ünnepnek, értékes közösségi eseménynek lesz a színtere.”
A zentai civil élet gazdag, nagyon sok civil szervezetünk van, aminek nagyon örülünk. Ilyen a helyi Baba-Mama Klub megléte is, akik nélkülözhetetlen tevékenységet végeznek Zentán és környékén egyaránt, amelyet támogatni kötelességünk - jelenttte ki az ünnepélyes átadón Czegledi Rudolf, Zenta polgármestere.„Hiszen egy civil szervezet sem foglalkozik intenzíven a családalapítás, a babavárás, a baba felnevelés problematikájával, és látjuk, hogy ez egy egyre nagyobb probléma és szükség van egy ilyen civil szervezetre, aki ezeket a problémákat felöleli és tud benne segíteni a családoknak.”
A Zentai Baba-Mama Klub rendezvényei közé tartozik többek között az évről évre nagyobb népszerűségnek örvendő BabaExpo elnevezésű esemény is, mindemellett több ismeretterjesztő előadás, kismama felkészítők helyszíne egyaránt.

Megújult a Zentai Baba-Mama Klub

Teljesen megújult és bababarát környezetben várja látogatóit a Zentai Baba-Mama Klub.

A klub várja mindazokat az érdeklődőket,
akiknek segítségére lehetnek
a szülésre felkészítő időszakban,
A szülés utáni időszakban is segítenek a kismamáknak
a Zentai Baba-Mama Klubban.
Szoptatási tanácsadással is foglalkoznak
a Zentai Baba-Mama Klubban.
Szombaton adták át a teljesen felújított és korszerű klubbot.
Szombat május 27-e volt.
A szervezet működésének kezdete óta
600 programot szervezett,
amelyeken több mint 20 ezer résztvevő volt.
A közösségi oldalon is több mint 22 ezren követik munkásságukat.
A Baba-Mama Klub nagyon sok kismamának segített az évek során.
A zentai kismamák szerint nagyon fontos munkát végez
a Zentai Baba-Mama Klub.
A klub szervezi minden évben Zentán
a BabaExpo elnevezésű eseményt is,
több ismeretterjesztő előadást
és kismama felkészítők helyszíne is a klub.